text:
Slagorðið hjá stovninum er ”Rúsdrekkasøla Landsins - dygd og ábyrgd.”
Við hesum slagorði vilja vit vísa, at vit á øllum økjum taka ábyrgd, eisini tá vit keypa og selja okkara vørur.
Rúsdrekkasølan samstarvar við hinar norðurlendsku einkarsølurnar um at taka samfelagsliga ábyrgd í CSR-samstarvinum.
CSR stendur fyri Corporate Social Responsibility og umfatar tað arbeiðið, sum fyritøkur og stovnar leggja í at raðfesta umhvørvið og sosial viðurskifti innanhýsis, hjá veitarum, framleiðarum og øðrum, sum stovnarnir samstarva við.
Norðurlendskt samstarv
Norðurlendsku einkarsølurnar hava í felag gjørt CSR-mannagongdir, sum tryggja, at vørurnar, sum seldar verða, fara ígjøgnum eitt veitingarlið, sum er samfelagsgagnligt.
Við The Nordic Alcohol Monopolies’ Code of Conduct frá 2012 seta einkarsølurnar somu krøv til sínar veitarar. Við eins krøvum í øllum londunum vita veitararnir, hvørjum treytum teir virka undir, og einkarsølurnar standa sterkar í felagsskapi.
Rúsdrekkasøla Landsins krevur, at veitararnir skriva undir avtalu, har teir góðtaka at fylgja krøvunum, sum eru ásett í semjuni millum norðurlendsku einkarsølurnar frá 2012.
Rúsdrekkasølan setir krøv
Fyri Rúsdrekkasølu Landsins kann CSR-samstarvið hava við sær:
- at seta veitarum krøv um at halda mannarættindini
- at samstarva við veitarar um at bøta um umhvørvið og arbeiðsumstøður, har vørurnar verða framleiddar, m.a. á víngørðum
- at arbeiða miðvíst við umhvørvisspurningum, m.a. í sambandi við at endurnýta fløskur og dósir
Fólk og fyritøkur kring heimin hava ymiskar meiningar um, hvat rímilig arbeiðsviðurskifti eru, og nær umhvørvið verður vart.
Vit stremba eftir, at arbeiðs- og umhvørvisviðurskiftini í øllum liðum, sum vit samstarva við, liva upp til minstukrøvini, ið vit sum partur av norðurlendsku monopolunum hava sett.
Vit vilja verða við til at fyribyrgja misnýtslu
Takk fyri at tú sjálvboðin vísir samleikaprógv


c: text/html

text:
Ph.d.-verjan hjá Hans Andriasi Sølvará verður stroymað
Søgufrøðingurin Hans Andrias Sølvará verður sjálvur søguligur í morgin fríggjadagin: Ph.d.-verja hansara verður stroymað, og hetta verður fyrsta ferðin, at ein ph.d.-verja á Fróðskaparsetri Føroya verður stroymað - tvs. varpað beinleiðis í livandi myndum her á setur.fo.
Fríggjadagin kl. 13.00 fer søgufrøðingurin Hans Andrias Sølvará at verja ph.d.-ritgerð sína um sambandið millum framkomuna av føroyskum politikki og viðurskiftini Føroya og Danmarkar ímillum árini 1906-1925.
Samstarvið millum londini bæði í hesum tíðarskeiði byrjaði í sátt og semju og endaði í ógvusligum ósemjum. Í ritgerðini leggur Hans Andrias Sølvará seg eftir at lýsa hesa gongdina og at greina, hví tað spældi so av.
Ph.d.-verjan verður stroymað - tvs. varpað beinleiðis í livandi myndum á hesi heimasíðu fríggjadagin 19. februar frá kl. 13.00, og tú finnur leinkið til stroymingina HER
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...

robotstxt: allowed

filter: keep


text:
Gentur rokka
Alt ov fáar gentur rokka ella spæla ljóðføri, ið larma. Men gentur skulu tora! Tær skulu tora at spæla trummur, klaver, bass, gittara ella júst tað, tær hava hug til. Og tað er eisni endamálið við leguni „Gentur rokka“, sum er fyri ungar gentur, ið vilja læra at spæla eitt rokkljóðføri og spæla í einum rokkbólki.
- Tað er umráðandi at siga: - Ja, eg eri kul nokk, og eg tori at vera tónleikari og gera tað, eg vil, sigur Guðrið Hansdóttir, fyriskipari og ein av lærarunum á leguni.
- Hetta er fantastiskt! Ein av bestu legunum, vit nakrantíð hava verið á, siga Sára, Elinborg, Julia og Rannveig Rós, sum allar vóru við á leguni.
- Tað besta er at møta nýggjum fólki, fáa nýggjar vinkonur og sleppa at royna nýggj ljóðføri.
Les alla greinina í STROK 5/17


text:
Fyrsta Mósebók, kapittul 12
Ábram og Lot koma til Kánáanlands
v1
Og Harrin segði við Ábram: «Far burtur úr landi tínum, frá ættarfólki tínum og úr húsi faðirs tíns, til tað landið, ið eg man vísa tær á!
v2
Eg skal gera teg til mikla tjóð og vælsigna teg, so at tú verður navnframur og til signingar.
v3
Ja, tey, ið vælsigna teg, man eg vælsigna, og tey, ið biðja ilt fyri tær, skal eg banna; allar ættir jarðarinnar skulu fáa signing av tær.»
v4
Síðan legði Ábram avstað, eins og Harrin hevði sagt við hann; og Lot fór við honum. Ábram var sjeyti og fimm ára gamal, tá ið hann fór úr Káran.
v5
Og Ábram hevði við sær Sárai, konu sína, og Lot, bróðurson sín, og allar ognarlutir, ið teimum hevði ognast, og tað fólk, ið teir høvdu fingið sær í Káran; og teir hildu ferð síni móti Kánáanlandi og komu hagar.
v6
Ábram fór nú um landið alt at halgistaðinum í Sikem, at spásagnareikini. Tá búðu Kánáanitar í landinum.
v7
Tá birtist Harrin fyri honum og segði: «Eftirkomarum tínum vil eg geva hetta landið.» Hann reisti tá Harranum altar, har sum hann hevði birtst fyri honum.
v8
Síðan búðist hann til ferðar og fór til fjøllini fyri eystan Betel og setti har tjøld síni, soleiðis at Betel var fyri vestan og Ai fyri eystan; og hann reisti Harranum altar har og ákallaði navn Harrans.
v9
Og Ábram flutti so við og við móti suðurlandinum.
Ábram í Egyptalandi
v10
Men hallár varð í landinum; tá fór Ábram til Egyptalands at búgva har í útisetri, tí at hallárið nívdi landið illa.
v11
Tá ið hann nú nærkaðist Egyptalandi, segði hann við Sárai, konu sína: «Eg veit, at tú ert vøkur kona.
v12
Tí munnu Egyptar, tá ið teir síggja teg og halda teg vera konu mína, fara at drepa meg og lata teg vera á lívi.
v13
Tí skalt tú siga, at tú ert systir mín, til tess at tað má vignast mær væl fyri tínar sakir, so at eg má verða á lívi tín vegna.»
v14
Tá ið Ábram kom inn í Egyptaland, sóu Egyptar konuna, og at hon var sera vøkur.
v15
Men tá ið høvdingar Fáraos høvdu sæð hana og róst henni fyri Fárao, varð hon flutt inn í húsið hjá Fárao.
v16
Men hann gjørdi væl við Ábram hennara vegna, so at honum ognaðist bæði smalur og stórdýr, trælir og trælkvendi, asnar og øsnur og kamelar.
v17
Men Harrin nívdi Fárao og hús hansara við ringum plágum fyri sakir Sárai, konu Ábrams.
v18
Tá sendi Fárao boð eftir Ábrami og segði við hann: «Hvat er hetta, tú hevur gjørt mær! Hví segði tú mær ikki, at hon var kona tín?
v19
Hví segði tú, at hon var systir tín, so at eg tók hana til konu? Her hevur tú nú konu tína! Far við henni!»
v20
Og Fárao beyð monnum sínum at fylgja honum og konu hansara við øllum, sum tey áttu, á leið.
(13,1)
Ábram fór nú úr Egyptalandi í suðurlandið við konu síni og øllum, sum hann átti; og Lot var við honum.


text:
Búsetur hevur undirskrivað sáttmála við Tórshavnar kommunu um at byggja nýggjan barnaskúla við Løgmannabreyt. Arbeiðið byrjaði í apríl 2007, og væntandi verður alt liðugt við ársenda 2009. Talan er um bygging av 6.200 fermetrum, harav 4.800 fermetrar eru grundvídd á bygninginum. Tá skúlin verður liðugur, fer 1. til 9. flokkur at ganga í skúlanum.
Foreldur og avvarðandi vóru sera positiv um snotiligu karmarnar, ið Búsetur sum høvuðsarbeiðstakari hevur staðið fyri. Árni Winther Arkitektar hava teknað skúlan. Arbeiðið hevur gingið eftir ætlan, og tað fegnast vit um.


text:
Eftir at RTS hevur gjørt klárt til arbeiðskúrar og onnur virkisgøgn hesar seinastu dagarnar, var klárt at seta broytkjaftin í svørðin í Leitinum seinrapartin ídag. RTS-Brøðurnir báðir, Andrias og Svend, hildu, at borgarstjórin skuldi royna seg sum broytførara, nú ”spakin” skuldi setast í, og við góðari vegleiðing gekst tað sum ætlað. Allur starvshópurin hjá RTS, sum omanfyrinevndu brøður eiga, var savnaður á nýggja arbeiðsplássinum, og kommunan var umboðað av teimum, sum hava havt mest við málið at gera. Borgarstjóranum, Lars og Kára frá Teknisku deild, kommunuskrivaranum Dinnu og forkvinnuni í BBN, Etly Nord Højgaard. Magni Thomsen umboðaði EM-Ráðgeving.
9. august í ár skrivaðu Svend Lamhauge og Tórbjørn Jacobsen undir sáttmála um verkætlanina. Spf. RTS Contractors, á Fjøruvegi 7 í Runavík, átti fyri hetta lægsta tilboðið, og eftir at samráðst varð, síðani tilboðini vóru latin inn, komu partarnir ásamt um ein sáttmála. Sáttmálin kostar Runavíkar kommunu slakar 37 milliónir krónur. Hetta er størsta einstaka útstykkingin, sum Runavíkar kommuna nakrantíð er farin undir, og somuleiðis størsta einstaka verkætlanin, sum RTS hevur tikið á seg sum felag.
Ósbjørn Jacobsen, arkitektur, EM-Ráðgeving og Runavíkar kommuna hava í drúgva tíð virkað við hesum málinum, og ídag brast fyri nevi soleiðis, at øll tey, sum leingi hava verið áhugað í at fáa tak yvir høvdið í hesum økinum, kunnu fyrihalda seg til ein veruligan tíðarkarm.
Borgarstjórin flutti fram eina røðu, eftir at broytkjafturin súmbolskt setti ferð á verkætlanina, og hann ynskti, væntaði og vónaði, at hendan verkætlanin fór at vera til signingar fyri kommununa, býlingsbúgvararnar og RTS sum fráleið. Ein stórur dagur í søguni hjá Runavíkar kommunu. Um tvey ár búgva eini 3-400 fólk í hesum økinum, sum svarar til 10% av íbúgvaratalinum í kommununi. Verkætlanin nøktar tørvin í dag, men ivaleyst verður neyðugt hugsa um næsta leikin longu nú, skal tørvurin frameftir ganga komandi borgarum á møti.
Fyrri parturin skal vera liðugur um eitt gott ár og alt skal vera liðugt í 2020. Eftir at saðlað varð um frá vinnara verkætlanini í norðurlendsku arkitektakappingini, tí hon bar ikki á mál, var heitt á Ósbjørn Jacobsen, arkitekt í Syðrugøtu, um at tekna ein býling inn í økið, sum kommunan átti. EM Ráðgeving í Saltangará fór síðani undir at neyvætla, og eftir tað var arbeiðið boðið út.
Hendan útstykkingin fer at nøkta tørvin í eina tíð, men Runavíkar kommuna er longu farin undir at fyrireika seg til framtíðina, eftir at grundstykkini í Leitinum eru seld.


text:
10/31/09
The Horrors
Í fyrra blogginum skrivaði eg um konsertina við Muse og upphitingarnavninum The Horrors. Umrøddi m.a lagið, ið The Horrors endaðu sína framførslu við. Lagið vísti seg at vera "Sea Within A Sea", og tað er eisini endalag á teirra nýggju plátu Primary Colours. Ein frálík pláta. Prodjúsari er Geoff Barrow úr Portishead, umframt at video snillingurin Chris Cunningham eisini hevur verið við sum prodjúsari. Gleði meg til konsertina í Vega í næstum.
"Sea Within A Sea" var fyrsta staklagið, ið var útgivið í sambandi við nýggju plátuna. Eg veit ikki hvør tað er, ið hevur leikstjórna videolagið, men mær dámar tað væl. Ger so væl.
"Sea Within A Sea" var fyrsta staklagið, ið var útgivið í sambandi við nýggju plátuna. Eg veit ikki hvør tað er, ið hevur leikstjórna videolagið, men mær dámar tað væl. Ger so væl.
Subscribe to: Post Comments (Atom)


text:
Álaquiz verður 26. august
Leygarkvøldið 26. august kl. 21.00 verða dyrnar til Álastovu latnar upp og kl. 22.00 byrjar Álaquiz!
Barrin verður sjálvsagt opin har vit m.a. selja alskyn føroykst øl, og til tey meira garvaðu hevur barrir eisini annað at bjóða uppá.
Til tiltakið verður avmarkað atgongd og vit bjóða sjálvandi útisetum møguleikan at gerast limur í felagnum.
Vit gleða okkum til at síggja tykkum.
Fyrr um dagin verður brunsj og kunningarframløga, ið tit kunnu lesa um á okkara heimasíðu, www.alaborg.dk ella við at fara á Facebook síðuna hjá okkum og undir tiltøk.


text:
Talgildu Føroyar fevnir um bæði stovnar, fyritøkur og allar føroyingar, og tí er tað umráðandi at fáa so nógvar partar við sum gjørligt, sum fáa ávirkan á verkætlanina.
4. apríl 2017 undirskrivaði Fíggjarmálaráðið avtalu við 16 feløg og fyritøkur um samstarv í sambandi við Talgildu Føroyar. Samstarvsfelagarnir hava eitt umboð í stýrisbólkinum hjá Talgildu Føroyum, og hava á tann hátt beinleiðis ávirkan á arbeiðið í verkætlanini.
Í tíðarskeiðinum 2017-2020 fíggja samstarvsfelagarnir verkætlanina við samanløgdum 16,7 milliónum krónum. Harumframt hava føroysku peningastovnarnir sett 9 milliónir krónur av til íløgur og 6 milliónir krónur til rasktur í verkætlanini.
Tá ið samstarvsavtalurnar vóru undirskrivaðar segði Kristina Háfoss, landsstýriskvinna í fígjarmálum: “Vit ynskja, at menningin av Talgildu Føroyum verður kjølfest breitt í føroyska samfelagnum, soleiðis at vit fáa loysnir, ið skapa so stóra framgongd sum møguligt fyri føroyingar, vinnu og alt samfelagið. Eg eri tí ómetaliga fegin um, at vit í dag hava gjørt samstarvsavtalur við eina røð av fyritøkum og feløgum, ið vilja verða partar av hesi stórfingnu verkætlan - ein verkætlan, ið fer at flyta Føroyar munandi framá við nýggjum og betri tænastum, størri kappingarføri og einum lættari gerandisdegi fyri føroyingar”
Samstarvsfelagarnir eru
SEV
IRF
Føroya Tele
Hey
Atlantic Airways
Eystur- og Sandoyartunlar
Vága Floghavn
ALS og Trygdargrunnurin
Effo
Magn
Betri Trygging
Trygd
Nordik Pensjón
Lív
Betri Pensjón
Felagið Peningastovnar vegna BankNordik, Betri Banka, Norðoya Sparikassa og Suðuroyar Sparikassa.


text:
Kom til fyrilestur um ítrótt sum fyribyrging av sjálvmorði
Fólkaheilsuráðið og Frælsur Ítróttur Føroya skipa týskvøldið 3. apríl kl. 19.30 fyri sera áhugaverdum fyrilestri.
Tað er navnframi
svenski ítróttarúrmælingurin Mattias Sunneborn, sum kemur at halda fyrilestur
um ítrótt sum amboð at fyribyrgja sjálvmorði, og um hvussu ítrótturin hjálpti
honum víðari í lívinum.
Fólkaheilsuráðið tekur
undir við boðskapinum hjá Mattiasi, tí vit vita, at tað hevur týdning fyri
sálarligu heilsuna, at vit eru virkin í ymiskum, sum eitt nú ítrótti. Í
ítróttinum kunnu vit vera virkin kropsliga og sálarliga, kenna okkum sum part
av felagsskapinum á einum ítróttarliðið, og hugbinda okkum í ítróttinum við t.d.
at seta okkum nøkur mál og nýggjar avbjóðingar, ið geva meining fyri okkum. Á
henda hátt styrkja vit um bæði likamligu og sálarligu heilsuna, við bæði at
vera virkin, vera saman og vera hugbundin, ið er boðskapurin í ABC fyri
sálarliga heilsu. Sálarlig heilsa og likamlig heilsa hava eins stóran týdning,
og tað er av stórum týdningi at varpa ljós á sálarliga heilsu, tí tað er við
til at avstigmatisera.
Tá Mattias var 15 ára
gamal, tók pápi hansara lívið av sær. Hetta setti djúp sár í sinnið á unga
Mattiasi, sum ikki vildi viðurkenna, at pápin hevði gjørt hesa ræðuligu gerð.
Í nógv ár segði hann pápan vera deyðan av øðrum orsøkum.
Hann tosaði ikki við nakran um hetta, men græt seg í svøvn manga náttina eftir
hetta.
Í dag kennir Mattias týdningin av at tosa um og arbeiða
seg ígjøgnum sorgina. Hann er í dag umboðsmaður hjá svenska felagsskapinum
Suicide Zero, sum arbeiðir fyri at avmarka sjálvmorði og sjálvmorðsroyndum mest
møguligt og fyri at hjálpa øðrum víðari.
Sannandi at tað í Svøríki eru um 1.600 fólk árliga, sum
taka lívið av sær, arbeiðir Suicide Zero á fleiri mótum, sum vit í Føroyum
eisini kunnu læra nógv av. T.d. verður dentur lagdur á, at starvsfólk á skúlum,
í eldrarøktini og løgreglu leggja seg eftir at lesa tey tekin, sum
sjálvmorðshótt senda. Og at hert eftirlit er við fólki, sum hava verið fyri
ógvusligum hendingum.
Í Føroyum vóru frá 2010 til 2015 tilsamans 16 sjálvmorð.
So eisini her heima er tað av størsta týdningi at varpa ljós á hetta
tabu-kenda evnið.
Fyrilesturin, sum verður í salinum hjá
Starvsmannafelagnum í J. H. Schrøtersgøtu, er ókeypis og byrjar kl. 19.30.


text:
Hinduisma
Hinduisma er ein heimsátrúnaður. Indiska trúgvin, hinduisma, varð grundað fyri fleiri enn 5000 árum síðan. Hindar trúgva á nógvar gudar, og flestu hindar trúgva á endurføðing. Hindu er persiskt orð fyri India. Kendasta teknið hjá hinduismuni er orðamyndin OM, ið er gud á okkara máli.
Átrúnaðurin hevur ongan stovnara og ongar skrifitir [1], men ístaðin eru elstu hindulærurnar í Rigvedakvæðunum, ið eru elstu átrúnaðarligu bókmentir í India. Nú eru nógvir hindu trúarflokkar, og tó at teir trúgva á somu gudarnar, hava teir tó ikki somu trúgv. Tað, sum eyðkennir hinduisma, er karma, læran at fólk eru merkt av, hvat ið tey gjørdu í undanfarnum lívum, og hvat ið tey fara at gera í komandi tíðum. Flestu trúgva, at menniskjan hevur sál, sum ikki doyr, men fer úr einum kroppi í annan. Eru fólk góð, verða tey endurfødd til betri lív, men tey kunnu eisini, eru tey ónd, verða endurfødd sum djór, til dømis skordjór. Tí er tað, at dýr og menniskjur verða mett eins. Tað ræður tí um at gerast betri, so at tað slepst undan endurføðing. Soleiðis kemst í Mokshastøðuna.
Hinduisman lærir, at eingin má sláa í hel ella gera seg inn á onnur [2]. Prestar gera tænastu í templunum. Fólk koma hagar at biðja og ofra blomstur ella mat. Tá ið maturin er signaður, verður hann býttur ímillum tey trúgvandi ella latin teimum fátæku.
Innihaldsyvirlit
Upprunasøgan[rætta | rætta wikitekst]
Hinduisma er tann elsti átrúnaður í heiminum og varð til í India fyri fleiri enn 5000 árum síðan [3]. Hinduisman tók seg upp í India um 1750 f.Kr. Um 1500 f.Kr. kemur induevropiskt fólk, nevnt ariar, til India úr Miðásia, og gamla indusmentanin fer til grundar. Sum tíðin leið, vórðu ariar og upprunafólkið blandað saman, og burtur úr tí spratt onnur mentan og nýggj trúarlæra, hinduisman. Samfelagið varð skift í fýra stættir - prestastættin, hernaðarsættin, bóndastættin, keypsmansstættin og niðasta stættin, sum vóru tey, ið tæntu hinum stættunum.
Landið varð býtt sundur í nógv fúrstadømi, og fúrstarnir úr hernaðarstættini høvdu politiska valdið. Harafturat varð samfelagið býtt sundur í nógvar ymiskar kastur, sum vóru skipaðar eftir ætt og starvi. Elstu átrúnaðarligu bókmentirnar, sum eru varðveittar í India, eru umleið 3000 ára gomlu Rigvedakvæðini. Tey halda sín uppruna ímillum ariarnar, men hinduisma hevur eisini djúpar røtur í gomlu indusmentanini.
Gudar[rætta | rætta wikitekst]
Hinduisman hevur tríggjar høvuðsgudar, skaparin Brahma, uppihaldarin Vishnu og oyðileggjarin Shiva. Umframt tað er eitt ótal (eini 330 mió. í tali [4][5]) av øðrum gudum, sum tey hava at halda seg til í dagliga yrki. Gudarnir kunnu vera forfedranna andar. Gomur indisk kvæði, tað gitnasta er Mahabharata, siga frá gudunum og bardaga teirra við tað ónda. Nógvir hindugudar eru í ætt.
Flestu hindar taka framum ein gud, sum teir tilbiðja. Men teir tríggir gudarnir, Shiva, Vishnu og Brahma, hava meira at siga enn allir hinir. Teir halda eisini, at mangt í natúrini er heilagt. Teir meta eisini fleiri dýr at vera heilag, sum kýr, krokudillur, apur og ormar. Hesi dýr eru friðað, og tí má eingin gera teimum ónáðir. Um onkur etur neytakjøt, trúgva teir, at hann er æviga glataður.
Listi[rætta | rætta wikitekst]
- Brahma er skaparin við fýra andlitum, og tí sær hann alt. Flestu hinduar trúgva á mangar gudar, men at ein hevur skapað tilveruna - Brahma.
- Shiva er oyðarin, sum ræður fyri bæði lívi og deyða og øllum, sum er í heiminum. Tá ið Shiva dansar, skapar hann lív. Hindugudurin Shiva er eisini gudur fyri góðum og illum. Mangir hinduar hava myndir ella standmyndir av Shiva heima við hús.
- Visnu er mildari enn tann grummi Shiva, og kemur til jarðar at halda frið og landaskil. Vishnu er eisini hann, ið varðveitir, hann hevur tíggju ymisk skapilsi.
- Krishna er best umtókti hindugudurin, og allastaðni í India eru myndir av honum. Krishna er ímynd av Vishnu og í frumsagnunum verður sagt frá, hvussu menniskjaligur hann var. Hesin tølandi og fagri gudur var eitt óviðeiriligt barn, sum, tá ið tað var vaksið til mans, elskaði alt og vann á tí ónda.
Halgidagar[rætta | rætta wikitekst]
- Dussehra: 10 daga veitsla í sept-okt[6].
- Nýggjárshald.
- Janmashtami: Veitsla í aug-sept. Kristhna til heiðurs.
- Holi: Tveir daga veitsla um várið.
- Tempulveitslur: Verða hildnar á hvørjum ári.
- Diwali: Veitsla fyri ljósinum.
Stættarbýtið[rætta | rætta wikitekst]
Ein og hvør hindi er føddur í ávísa kastu og ávísan bólk, og hetta ger av støðu hansara í samfelagnum. Høvuðsstættirnir vóru fýra - prestarnir, handverkarnir, hermenninir og bøndurnir. Hesir stættir fóru við tíðini sundur í hundraðtals aðrar stættir, til dømis hevði hvørt handaverk sín stætt. Stættirnir høvdu hvør sítt frámerki brent inn í pannuna ella á okkurt annað ásýnligt stað á stættarlimunum, so at øll skuldu síggja, hvønn stætt, ið tey hoyrdu til [7]. Eingin mátti skifta stætt, og felagsskapur stættanna millum ella giftarmál var ólógligt. Giftust tvey úr hvør sínum stætti, vóru tey útihýst av stættunum og itu tá paria, sum merkir stættarleys. Tey stættarleysu vóru vanvird og hildin at vera órein, tey máttu halda seg burtur frá øðrum og livdu ofta í trongum korum. Hóast stættarbýtið nú er avtikið við lóg, situr tað so fast í hindiska fólkinum, at tað koma at ganga nógv ár, áðrenn tað hevur mist sína megi millum manna.
Reglur eru enn, sum siga, hvussu fólk úr ymsum kastum skulu fara hvør við øðrum, ella um tey kunnu giftast. Hjúnaband og húslív hava nógv at siga hjá hindum. Ofta gera foreldrini av, hvørjum børn teirra skulu giftast við. Konufólkini halda seg til sítt og akta pápan ella mannin. Tey gera stórt brúdleyp. Brúður og brúðgómur fara í stásilig klæði, og skrýdd við blomstrum geva tey hvørt øðrum hátíðarlig lyfti framman fyri heilagum manni.
Heilaga áin[rætta | rætta wikitekst]
Mesta fólkið í India eru hinduar (80,5 % av tí samlaðu fólkinum [8]), og halgasti býur teirra er Varanasi norðarlaga í India. Býurin er við ánna Ganges. Hinduar halda størstu ánna í India, Ganges, vera heilaga. Teir halda, at tváar tú tær í henni, verður øll synd vaskað burtur av tær. Hvørt ár koma fleiri milliónir pílagrímar til Varanasi at baða sær í ánni. Í Veranasi standa eini 400 gudatempul, sum trúgvandi hinduar valla til fleiri ferð um árið, og fram við Gangesánni standa eitt ótal av gistihúsum. Gistihúsini eru altíð full av fólki, sum er komið hagar at búgva, meðan tey tváa sær í Gangesánni, ella at verða har sínar seinastu dagar. Hinduarnir vóna, at tá ið teir eru deyðir, skulu teir verða brendir og stroyddir út í Gangesánna.
Keldur[rætta | rætta wikitekst]
- ↑ http://www.religioustolerance.org/hinduism.htm
- ↑ http://www.bbc.co.uk/religion/religions/hinduism/hinduethics/capitalpunishment.shtml
- ↑ http://www.bbc.co.uk/religion/religions/hinduism/ataglance/glance.shtml
- ↑ http://www.skoleforum.com/stiler/analyse/det.aspx?id=2207
- ↑ Joe David Brown; Time-Life Books (1961): "Though the popular figure of 330 million is not the result of an actual count but intended to suggest infinity, the Hindu pantheon in fact contains literally hundreds of different deities [...]"
- ↑ http://www.bbc.co.uk/religion/religions/hinduism/
- ↑ http://www.religionfacts.com/hinduism/things/tilak.htm
- ↑ https://www.cia.gov/library/publications/the-world-factbook/geos/in.html


text:
Lættari hjá øllum at lurta:
Við innbygda upplestramøguleikanum, ið samstundis lit-merkir (high-lightar) orðini, so hvørt tey verða lisin, kennir lurtarin beinanvegin orðini og kann hoyra, um rætt er skrivað.
Persónar við lesi- og skrivitrupulleikum fáa eitt amboð, ið ger, at tey bæði fáa tilognað sær kunning og vitan, og kunnu lesa og skriva, á sama støði sum tey, ið ikki hava hendan trupulleikan.
Eisini tilflytarar hava stóra gleði av CD-ORÐ, tí tey kunnu hoyra røttu úttaluna av tí skrivaða føroyska orðinum - hetta fremur inklusión og integratión í nýggja heimland teirra!
OCR ( Optical Character Recognition ), ella
OBA ( Optisk Bókstava Afturkenning ):
Umframt upplestur kann CD-ORÐ við innbygda forritinum Skan-Read vera til nyttu hjá øllum brúkarum at innlesa skjøl(serliga PDF) og myndir við teksti, ið tó fyrst nýtist at verða umskapaður til lesiligan og rættuligan tekstbúnað. Tá kann teksturin nýtast til Word og onnur tekstforrit, og kann tá verða upplisin. Skan-read forritið kann innlesa og umskapa tekst beinleiðis úr skjølum og myndum, ið longu finnast á telduni, og kann eisini innlesa (skanna) frá borðskannarum og skannarapennum.
CD-ORÐ kann eisini brúkast til ymisk onnur endamál
TIL ØLL:
Skúlaavtala:
Skúlar, ið tekna eina avtalu um CD-ORÐ, geva øllum á skúlanum, bæði næmingum og lærarum, møguleika at brúka forritið. Ikki bert á skúlateldunum, men eisini á teirra egnu teldum!
Virkisavtala:
Sama fyrimun hava virkir til øll teirra skrásettu starvsfólk.
Ringið til 515091 um prísir fyri leiguavtalur.
Inklusión:
CD-ORÐ ger tað sera lætt at brúka visiónina um inklusión til flestallar næmingar. Men fyri at fáa fulla nýtslu verður tó viðmælt, at næmingarnir brúka sonevnd headset, best við einum oyraklaffa.
Fremmandamál:
Fleiri útlendskar røddir eru innbygdar í CD-ORÐ, sum geva øllum næmingum møguleikan, beinanvegin at hoyra, hvussu orðini eiga at verða úttalað. Tey læra nógv skjótari røttu úttaluna.
Rættlestur:
Við at hoyra tekstin verða upplisnan, verður nógv lættari at rættlesa tekstin, bæði hjá næmingum og lærarum - tað hoyrist beinanvegin, um lisið verður: "Hetta er ein valla" ístaðin fyri "Hetta er ein villa"


text:
Orð: Sthen
Týtt: Salomon J. Joensen
Eitt trúfast hjarta, Harri mín,
skal tær til ognar vera,
tú frelsti meg, eg eri tín,
tí skal eg prís tær bera.
Hvør maður sær, tú góður var,
tú vára synd á krossi bar,
til Guðs børn vilt oss gera.
Tann bjarging, sum tú veitti mær,
hon rann av kærleiks runni,
men Sátan lýgur, líkur sær,
seg sigur hava vunnið;
men tú ert ei tann skeiva leið,
eg veit tað vist, tú svíkur ei,
styrk tín eg havi funnið.
Mín Harri, vraka ikki meg,
og vís mær ikki frá tær,
men lat meg líta fast á teg,
og ver tú altíð hjá mær,
tá tíðin long mær tykist trong,
mín dagur myrkur, náttin long,
hjá tær ei ilt meg rámar.
Tí lyfti, sum tú okkum gav,
tú ikki frá manst víkja,
at tú tær okkum tekur av
og aldri oss vilt svíkja,
og ansar svá, at tíni smá
lívsbreyð á vegnum kunnu fá
og síggja so títt ríki.
Her eingin er í heimi til,
sum sorg mær burt kann bera.
O, Harri, tú um so tú vil,
aleina troyst kann vera,
Jesus, mín eyð’, hjálp mær úr neyð,
tú fyri meg leið kross og deyð
og vilt meg sælan gera.


text:
Martin kemur vestur aftur
Martin Hjaltalin Dam og 07 Vestur hava júst undirskrivað sáttmála, sum inniber at 18-ára gamli leynadrongurin vendir aftur til 07 Vestur eftir tvey ár í Havn.
Martin er ein evnaríkur framrættaður spælari, sum vit gleða okkum at síggja aftur í 07 Vestur. Síðan hann fór frá 07 Vestur, eftir kappingarárið 2015, hevur hann fingið nógva spælitíð í 1. deild fyri HB, umframt á U18-liðið teirra.
Vit vóna at Martin kann hótta teir etableraðu á Betri-liðið okkara, og annars trívast og mennast í felagnum.
Hjartaliga væl afturkomin og góða eyðnu!


text:
- Tíðindi, mentan og ítróttur
Jóansøkan verður á Tvøroyri, men...
Tað er ikki óhugsandi, at eldsbrunin á Varðanum Pelagic á Tvøroyri eisini fer at merkjast hjá jóansøkugestum og rógvarum um hálvaaðru viku.
Danska kanningarliðið, ið er á veg til Føroya at kanna eldsbrunan á Varðanum Pelagic, skal í vikuni fáa greiði á, um tað er ráðiligt at kappróðurin verður á Tvøroyri.
Jóansøkan verður í ár á Tvøroyri. Men verður tað ikki hildið at vera ráðiligt, tí bygningurin stendur til at rapa, verður neyðugt at flyta ein part av jóansøkuni til Vágs.
Verður niðurstøðan, at tað ikki er nóg trygt at brúka havnarlagið á Tvøroyri, skal rógvast kapp í Vági í staðin. Jóansøkan verður leygardagin 24. juni.


text:
Líknandi greinar
Tíðindir frá Liberia: Kvinnurnar sera spentar
Tíðindi frá Liberia: Kvinnurnar bíða við spenningi hvussu gongur við innsavningini til seymimaskinur. Kvinnurnar standa í kø, at sleppa á seymiskúla. Myndin er av Evelyn, hon verður leiðari á skúlanum. The women are waiting with excitement, to hear from us how many sewing machines we are able to fundraise. The women are queuing up Evelyn Les meira…
Bleiv skonkt ólógliga á Summarfestivalinum?
Tá ið stórdysturin ímillum KÍ – HB bleiv leiktir fríggjadagin, bleiv ein útibarr sett upp beint við inngongdina, har øll viðhaldsfólkini hjá KÍ og HB skuldi ígjøgnum til ítróttarøkið og skýlið. Um hetta var lógligt ella ikki? má Klaksvíkar Kommuna kannað. Haldi hetta var dekan ov langt úti, at Havnamenn skulu skúma flødan, tá ið Les meira…
Fiskaklettur landar til NFCS í Klaksvík
Í morgin kemur Fiskaklettur á Klaksvík við 47.900 pundum. Teir byrjaði fiskiskapin tann 16. juni og tað mesta er toskur, tunga og havtaska. Fiskaklettur hevur roynt á landleiðini norðanfyri og eystanfyri. Veiðan varð boðin út á Fiskimarknaðinum Føroya. Sum sagt, so hevið Fiskaklettur 47.900 pund og var prísurin fyri veiðuna 417.944,00 kr. Kelda: fmf SáH


text:
Lønarkonta
Lønin kemur inn á lønarkontuna, og hon verður eisini brúkt til at gjalda fastar útreiðslur við. Tú kanst taka pening út og seta pening inn. Tá ið føstu útreiðslurnar eru goldnar, kanst tú brúka tað, sum er eftir, sum tú vilt.
Ókeypis at stovna
Tað er ókeypis at stovna lønarkontu, og tú kanst knýta fleiri tænastur til lønarkontuna, t.d. Dankort, Visa/Dankort, MasterCard, netbanka og netbanka sum app. Við netbankanum fært tú eitt gott yvirlit yvir tíni fíggjarligu viðurskifti, og tú fært avgreitt tey skjótt og bíliga.


text:
Bloggur
17. apríl 2015
Sonurin snorar og hostar eitt sindur enn. Tað hevur hann gjørt í vikur, og eg havi hug at hava hann heima, inntil hann gevst at snora og hosta, men hann snorar og hostar ikki meir enn hini børnini í vøggustovuni, so tað kann allarhelst gera tað sama at hava hann heima. Eg havi onkuntíð roynt at forlongt vikuskiftið fyri at vita um tað gerst betri, men so skjótt hann kemur aftur á stovn og millum hini børnini, so snorar og hostar hann aftur. Eg havi varhugan av, at eg má venja meg við, at dagstovnatíðin helst verður snoritíð. Í øllum førum, til hann hevur vant seg við tað. Tey eru jú so nær hvørjum øðrum allan dagin, koyra somu leikur í munnin og brúka allarhelst eisini sutturnar hjá hinum, finna tey ikki sína egnu, so eg fái ikki vart hann frá øllum bakterinum. Og hann fer í vøggustovu. Ongin fepur og annars væl fyri, so hann má, og tað ger sum so heldur einki, tí eg má í skúla, og maðurin til arbeiðis. Øll onnur noyðast eisini, og samfelagið er bygt upp soleiðis, at mamma og babba eru upptikin um dagin, og hann má á stovn, hóast hann bert júst er blivin eitt ár. Royni at gera alt, eg eri ment, fyri at hann hevur so stuttar dagar, sum gjørligt. Eg fari sum oftast beint eftir honum, tá eg fái frí.
Tíbetur gangi eg í skúla, hugsi eg viðhvørt. Tíbetur gangi eg á einum skúla, sum er skipaður soleiðis, at eg sjálv kann tilrættarleggja lesidagarnar, sum mær lystir. Og er eitthvørt áfatt, so kann eg hava sonin við í skúla. Tað ber sjálvandi ikki altíð til, men allaroftast. Eg møti sjáldan áðrenn kl. 9, og tað hevur sjálvandi við sær, at eg ikki eri noydd at fara so tíðliga frá húsum. Tað eri eg eisini sera glað fyri. Sjálvandi má eg eisini tað av og á, men tað hjálpir upp á ringu samvitskuna, at sonurin ikki hevur so langar dagar á stovni.
Nú skal eg ikki ljóða sum um mær ikki dámar stovnin, sum sonurin gongur á, tí tað geri eg. Alvorliga. Eg havi bara hesa kensluna, og eg kann ikki greiða frá, hví hon er har. Tað er nokk bara kroniskt ringa samvitskan, tú fært, tá tú gert mamma, og mammuhjartað hjá hesi lesandi damuni við arbeiði við síðuna av, sum ger um seg. Men eg eri tíbetur ikki einsamøll um hesa kensluna. Veit, fleiri lesandi við mær, ið eisini hava tað soleiðis, men vit trívast kortini í tí. Niðurstøðan av hesum brokkmanslestri man vera, at so leingi tú hóast alt trívist í tí, tú gert, skalt tú ikki lata ringu samvitskuna royna at yvirtala teg um annað.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
12. juli 2018 - kl. 14:00
ARBEIÐSPLÁSSVITJAN: Fyrst í juni vóru umsitingin og nevndin í Starvsmannafelagnum í Suðri og vitjaðu limir og arbeiðspláss. Vit dekkaðu ferðina við livandi myndum og hava gjørt videoinnsløg við samrøðum frá teimum ymsu arbeiðsplássunum. Fyrsta videofrásøgnin var gjørd millum limir, ið telja størsta partin av manningina á Smyrli, og komin suður gekk leiðin á kommunuskrivstovuna á Tvøroyi.
Fyri umleið 10 árum síðani setti Starvsmannafelagið sær fyri at gera afturvendandi vitjanir á arbeiðsplássum kring landið, har limir okkara starvast. Hetta við tí fyri eyga at hoyra, hvussu arbeiðsdagur teirra er, og hvørjar spurningar limirnir hava upp á hjarta. Spurningar, ið taka støði í dagligum avbjóðingum, sum felagið sjálvandi er til fyri at finna loysnir á.
Arbeiðsdagurin er eyðvitað ymiskur frá arbeiðsplássi til arbeiðspláss. Við at koma út, har limirnir starvast, er lættari hjá felagnum at seta seg inn dagliga arbeiðsdagin hjá limunum, og harvið fáa eina betri hilling av, hvørjar møguligar avbjóðingar eru, sum felagið kann hyggja nærri upp á saman við limunum.
Fyrsta vitjanin í ár var í Suðuroy, har bæði formaður og hini starvsfólkini vitjaðu 11 ymisk arbeiðspláss. Í ár hevur felagið valt at dekka vitjanirnar við livandi myndatóli, sum verða løgd á heimasíðuna, har samrøður vórðu gjørdar við bæði limir og starvsfólk hjá felagnum.
Teir fyrstu limirnir, sum fingu vitjan av felagnum, vóru sjálvandi limirnir umborð á Smyrli undir ferðini suður á Krambatanga ein sólríkan hósdag í juni. Síðani gekk leiðin yvir á skrivstovuna hjá Tvøroyar kommunu, har fundur varð hildin við limir í Starvsmannafelagnum, sum arbeiða í kommununi.
Sí næsta innslagið frá Suðuroyarferðini HER.
« Aftur


text:
Mong hava vitjað summarframsýningina, Mjørki er ljós í Steinprenti, sum frá mánadegnum 6.august verður víðkað við einum spildurnýggjum, risastórum málningi hjá Rannvá Kunoy.
Framsýningin tekur støði í eini yrking hjá Per Kirkeby um ljós í list, eitt fyribrigdi, ið má sigast at vera eitt aðalmál í stóra málninginum hjá Rannvá Kunoy.
Ljós og gjøgnumskygni hava sum heild verið týdningarmiklir partar av hennara verkum, líka síðan hon byrjaði sum listakvinna. Øll árini hevur hon ment ljósárinið í sínum myndum og hevur nú nátt eitt hæddarpunkt við málningum, sum lýsa. Seinastu árini hevur hon arbeitt við serligum litpigmentum, ið skifta lit eftir ljósinum í framsýningarrúminum og eftir hvar áskoðarin er staddur í mun til málningin. Hesir málningarnir, ið eru bygdir upp av nógvum tunnum løgum av máling, eru ómetaliga sansaligir, vakrir og nærverandi, samstundis sum teir sýnast holografiskir og at kalla futuristiskir í mátanum teir í roynd og veru bróta eina grundtreyt hjá málarínum - at vera fikserað í tíð og rúmi.
Hóast nýggja verkið hjá Rannvá Kunoy er monumentalt við síni hædd á 190 cm og breiddini uppá 340 cm, er árinið hugtakandi lætt. Hetta hevur við málihátt og litevni at gera, men er fyrst og fremst grundað av kompositiónini, ið hóast hon er kompleks við fleiri løgum av teknaðum svørtum mynstrum, orðum, figurum og tilsipingum, er greitt disponerað av listakvinnuni, ið megnar at savna allar teir túsund træðrirnar til eina samanhangandi, lýsandi og flótandi heild. Hetta er málarí, men uttan tey fótafar av máliprosessini, sum plaga at merkja málningatøknið. Tað tykist næstan sum er málningurin av eini aðrari verð og ilt er at meta um til dømis forgrund og bakgrund ella hvat er frammanfyri hvat. Tað er eins og allir partar av málninginum eru javnsettir. Ein fotomynd av honum gevur als ikki ta veruligu upplivingina hjá áskoðaranum, tí ein týdningarmikil partur av upplivingini liggur í sjálvari ljósbroytingini, sum hendir, tá áskoðarin flytir seg framman fyri verkið. Har eru so ómetaliga nógvir møguleikar í óítøkiliga, sansaliga og vitborna málninginum, sum hevur heitið Blanket Bond. Orðið er eitt bankahugtak fyri eina trygging, ið verjur bankar móti ólógligum virksemi hjá starvsfólki, umframt móti stuldri. Heitini hjá Rannvá Kunoy eru ein søga fyri seg, ein eyka tulkingarmøguleiki við popp-assosiatiónum, sum listakvinnan gevur okkum við einum lítlum skálkabrosi. Blanket Bond verður partur av framsýningini Mjørki er ljós í Steinprenti inntil 17.august.


text:
Orð: Ida Lilliard Reed
Lag: J. Lincoln Hall
Týtt: Jóhan við Neyst
Upprunaheiti: I belong to the King
1. Kongur lívs míns hann er,
sum meg elskar hvønn dag;
skjótt eg dvølji við hansara lið,
tí hann lyfti mær gav um hin glitrandi stað,
har Guds børn gleðast Konginum við.
Niðurlag: Kongur lívs míns hann er,
sum meg elskar hvønn dag;
allar ævir hann stendur mær nær.
Skjótt hann kallar meg heim
til hin himmalska stað.
Áh – at dvølja við hásætið har.
2. Kongur lívs míns hann er,
og hann elskar nú meg
við tí botnleysu náðini her.
Hon ótømandi er eftir ókendum veg,
og mín frelsa ósvitalig er.
3. Kongur lívs míns hann er!
Lyfti hans siga frá,
at tey frelstu brátt fara avstað
til hin himmalska stað og har Frelsaran sjá,
tá ið ferðin her endar ein dag.


text:
Tíðindaskriv
13.04.2018 - 11:14
Tíðindi > Vinna & Tøkni > Alivinna
Týðandi broytingar í virkseminum hjá P/F Fiskaaling seinasta árið hava gjørt, at felagið nú aftur hevur fótað sær bæði rakstrarliga og fíggjarliga. Fiskaaling hevur seinastu árini ligið í tungum sjógvi fíggjarliga. Fyri at tryggja framtíðina hjá felagnum, máttu broytingar gerast.
Leiðsla og nevnd løgdu tí upp til tillagingar í virkseminum hjá Fiskaaling. Politiska avgerðin hjá Poul Michelsen, landsstýrismanni í uttanríkis- og vinnumálum, at lata alivinnuna yvirtaka kynbótaarbeiðið og rognaframleiðsluna grundað á føroysku laksastammuna, og á tann hátt miðsavna virksemið hjá Fiskaaling um gransking, menning, ráðgeving og tænastuveitingar til alivinnuna, er ein orsøk til, at gongdin í felagnum nú er vend.
Rakstrarroknskapurin fyri 2017 vísir 3,9 mió. í avlopi samanborið við 18,1 mió. krónur í halli undanfarna roknskaparár. Fíggjarstøðan javnvigar við 16,7 mió. krónum, og eginpeningurin er negativur við 4,4 mió. krónum við árslok 2017. Úrslitið í 2017 er serliga merkt av øktum inntøkum í seinna hálvári, umframt tillagaðum útreiðslum sum heild.
Stóra rakstrarhallið í 2016 var serliga merkt av avgerðini um at steðga framleiðsluni. Øll støðisogn, ið beinleiðis varð knýtt at framleiðsluni, varð niðurskrivað til krónur 0 (null), umframt at goymslan av livandi fiski varð munandi niðurskrivað. Avgerðin um at steðga framleiðsluni ávirkaði tískil beinleiðis úrslitið negativt fyri 2016 við 13,2 mió. krónum.
13. november 2017 samtykti Føroya Løgting at veita 9 mió. krónur í láni til P/F Fiskaaling. krónur. Lánið er rentufrítt og verður kravt aftur í einum ella í avdráttum, tá eginpeningur felagsins er í minsta lagi 500.000 krónur. Lánið hevur bøtt munandi um gjaldførið hjá felagnum, men eginogin hjá P/F Fiskaaling er framvegis negativ.
Nevndin í P/F Fiskaaling metir, at við tillagingunum seinasta árið og lánstreytunum frá Uttanríkis- og vinnumálaráðnum, sum eigur allan partapeninginum í felagnum, er grundarlagið gott fyri einum tryggum og mennandi rakstri.
Fíggjarligu váðarnir eru munandi minkaðir í árinum, og samstundis er Fiskaaling farið frá at vera ein framleiðari av rogn og ynguli til ein framleiðari av vitan. Hesum taka føroyska alivinnan og myndugleikar sera væl undir við. Fiskaaling væntar eitt útslit á umleið eina mió. krónur í 2018.
Fiskaaling framleiðir vitan
Fiskaaling hevur gott samstarv við øll alifeløgini, sum nýta granskingarúrslit, ið Fiskaaling hevur framleitt, í dagliga arbeiðinum at skipa alivirksemi á smoltstøðunum og alistøðum á sjónum. Eisini er samstarv við útlendskar granskingarstovnar og -feløg ein týðandi liður í granskingar- og menningararbeiðinum, og granskingin hjá Fiskaaling vekir stundum ans úti í heimi.
Týðandi fíggjarliga grundarlagið undir granskingar-, menningar- og ráðgevaravirkseminum á Fiskaaling er játtanin til havbúnaðarroyndir á Løgtingsins fíggjarlóg, og P/F Fiskaaling og Uttanríkis- og Vinnumálaráðið útgreina í sáttmála, hvørji granskingarevni Fiskaaling skal leggja dent á. Granskingaravrikini í 2017 eru lýst í serstøkum avrikslista til Uttanríkis- og vinnumálaráðið.
Umframt eitt støðugt langsiktað granskingarvirksemi innan aligransking, verður játtanin brúkt sum eginfígging í ymiskum nationalum og altjóða granskingarverkætlnum. Eisini gransking, sum vinnan her og nú ikki metir vera neyðuga. Almenna játtanin er viðvirkandi til, at Fiskaaling áhaldandi kann menna nýggjar tænastur til alivinnuna.
At Fiskaaling umvegis almennu játtanina heilt ella partvís kann fíggja ymiskar verkætlanir, hvørs endamál er at fáa vitan til vega, ið mennir føroyska aling, letur upp møguleikar fyri at fáa uttanhýsis fígging frá m.ø. føroyskum og útlendskum granskingargrunnum og vinnufyritøkum.
At Fiskaaling framleiðir og savnar vitan, ið er atkomulig hjá vinnuni og samfelagnum sum heild, ger at Fiskaaling kann veita ráðgeving og tænastur. Eftirhondini sum førleikin og vitanin hjá Fiskaaling er vaksin, eru inntøkur frá gransking, menning, ráðgeving og tænastum øktar. Í 2017 vóru inntøkurnar frá hesum virksemi góðar 8 mió. krónur, og svarar hetta til umleið 1 mió. krónur minni enn upphæddin, sum landið játtar P/F Fiskaaling. Uttan almennu játtanina hevði hetta neyvan verið møguligt.
Tænastur, ið Fiskaaling veitir, eru ætlaðar at geva vinnuni kunnleika og møguleikar at skipa virksemið enn betri. Harafturat verða øll úrslit frá tænastunum innsavnaði og nýtt víðari í granskingar- og menningarvirkseminum hjá Fiskaaling. Samspælið millum granskingar- og tænastuvirksemið hjá Fiskaaling er sostatt grundarlagið undir áhaldandi menning av nýggjari og betri vitan, ið beinleiðis gagnar føroyskari aling.
Tað er alneyðugt at granska innan aling
Føroyska alivinnan hevur havt góð úrslit seinnu árini, men vinnan er lívfrøðiliga viðbrekin, og hon er dagliga í harðari, altjóða kapping. Tað er tí av alstórum týdningi, at Føroyar granska innan aling, og at vit áhaldandi menna hættir, ið kunnu optimera alingina, soleiðis at alivinnan framhaldandi kann vera burðardygg.
Í grannalondunum verður nógv orka brúkt at granska innan aling, bæði innan lokalar avbjóðingar og innan almenna aligransking. Taka Føroyar ikki eisini lut í vinnugransking, er stórur vandi fyri, at kappingarneytarnir fáa tann marginala fyrimunin, sum ger, at alingin í Føroyum verður eftirbátur. Tí hevur Fiskaaling seinastu árini lagt stóran dent á at menna eitt sterk fakligt umhvørvi, hvørs fokus beinleiðis er rættað móti at byggja upp vitan, sum kann gagna alivinnuni og føroyska samfelagnum.


text:
OECD skilmarking
OECD lýsir gransking og menningararbeiði (G&M) sum "virksemi við originalum burði, int á skipaðan hátt til at økja grunnin av vitan og til at nýta hesa vitan til at finna nýtt brúk". G&M umfatar:
Grundgransking - er royniligt og ástøðiligt virksemi, ið fyrst og fremst verður int til at fáa nýggja vitan til vegar um grundarlagið undir fyribrigdum og eygleiðingum uttan at hava serskild praktisk mál ella nýtslur fyri eygað.
Nýtt gransking - er virksemi við originalum burði til at finna nýggja vitan, ið fyrst og fremst er ætlað til praktisk endamál og nýtslur.
Menningararbeiði - er skipað arbeiði, ið nýtir kendan kunnleika, og miðjar ímóti at framleiða nýtt tilfar, vørur og lutir, at innføra nýggjar tilgongdir, skipanir ella tænastur ellar bøta tær, ið finnast.
Allýsingarnar hava týdning í hagtalsarbeiðinum, men í granskingarpolitiskum høpi kunna tær tykjast heldur fábroyttar. Á granskingarstovum og í vinnuni verða í roynd og veru nógvar uppgávur loystar í samanrenning millum nýtta gransking og menningararbeiði. Bæði á universitetunum og í vinnulívinum er eisini ein nøgd av uppgávum, ið eru at finna í útjaðaranum av G&M-hugtakinum (ymisk sløg av útgreining, royndarvirksemi og nýskapanartiltøkum). Gevið gætur, at OECD lýsir grundgransking sum gransking, ið ikki miðjar ímóti ávísari nýtslu ella brúki. Tá samanum kemur, er tað lítið skilagott at seta avgjørd mørk millum gransking av hesum slagi og miðvísa, strategiska gransking av langskygdum slagi. Tey mest týðandi eyðkennini við grundgranskingini eru ikki fyrst og fremst at hon er granskaranna egna tiltak ella ikki skal nýtast, men at hon er langskygd, grundleggjandi og at hon miðjar ímóti at víðka vitanargrundarlagið innan fakliga økið.
Nýskapan er eitt hugtak, ið ofta er knýtt at virksemi í vinnulívinum, men tað kann nýtast á flestu samfelagsøkjum. Við nýskapan verður ofta hugsað um:
- at endurnýggja og víðka vøru- og tænastuútboðið
- fáa til vegar nýggjar framleiðsluhættir, veitanir, marknaðarføring og útbreiðslu
- endurnýgging í leiðslu, skipan, arbeiðsviðurskiftum og førleika hjá starvsfólki.
Nýskapan kann væl fara fram uttan gransking og menning, men G&M er tó ofta - beinleiðis ella óbeinleiðis - ein samrunnin partur av nýskapanartilgongdini.
Við eini nýskapanarskipan verður hugsað um tað netverkið av luttakandi, ið er við til at menna nýskapanarevn


text:
Tú ert mitt í stóru orrustuni. Brádliga uttan ávaring leypa teir ljódliga fram til atsóknar. Tú søkkur longri og longri niður í bardagan og orrustan brennir á. Men uppaftur brádligari og við miklari ferð kemur myrkur á. Eitt svart skýggj fýkur eftir luftini. Vetrartora við hvøssum stormi brennur ýlandi á og dunar í Fjallinum, og snarljós fer um tindin. Og undir toruni sást eitt annað myrkur koma turnandi. Vanlukkan er verulig, og hon kemur skjótari enn grunað. Fjallatussarnir eru í hølinum, tú
Vísindavøkan vakti minnir um ein virknan fiskivinnubý
Tað, at Vísindavøkan, sum Granskingarráðið hevur skipað fyri seinnu árini, hesaferð varð hildin í Sjóvinnuhúsinum á Vestaru...


text:
Bústaðarlán enn bíligari í Eik20-05-2014
Enn einaferð gongur Eik á odda og lækkar lægstu bústaðarlánsrentuna. Hesa ferð niður á 3,45 prosent
Eik hálvmaraton 201406-05-2014
Leygardagin 10. mai verður Eik hálvmaraton í Klaksvík. Hetta er samstundis FM í hálvmaraton.
Stórur áhugi fyri læruplássi í Eik06-05-2014
Tá freistin var úti mánadagin, vóru ikki færri enn 61 umsóknir um lærupláss í Eik innkomnar
Enn bíligari billán í Eik06-05-2014
Nú lækkar lægsta bilrenta í Eik - úr 5,5 niður í 4,5 prosent
Ikki longur trygt at brúka Windows XP teldur01-05-2014
Trygdin í stýriskipanini Windows XP verður ikki longur dagførd. Hetta merkir, at teldur, sum hava Windows XP stýriskipanina, ikki eru nóg tryggar til eitt nú netbankan.


text:
Á tingfundi 10. september 2018 boðaði tingformaðurin frá omanfyrinevnda fyrispurningi, sum er soljóðandi:
1. Hvussu eru viðurskiftini sum heild hjá ymsu pørtunum í fiskiflotanum í Norðoyggjum, síðan henda samgongan tók við?
2. Hvussu hava inntøkuviðurskiftini og manningarviðurskiftini lagað seg?
3. Hvussu er samtakið JFK/ Kósin/ Næraberg skipað?
4. Er virksemið so nógv skert hjá hesum samtakinum, nú tey siga seg noydd at selja ein av trolarunum, ið royna í Barentshavinum, vegna fiskivinnunýskipanina?
5. Hvussu nógv er virðið av tí útlutaða til Norðoyggjar í sambandi við lógina um sjófeingi (75%)?
6. Hvussu kunnu útlitini hjá reiðaríum og fiskimonnum í økinum metast í komandi tíðum?
Viðmerkingar:
Nógv er sagt og nógv er skrivað um nýggju fiskivinnulóggávuna. Hvussu hon fór at virka, hvørjar avleiðingarnar fara at vera og hvussu ávirkanin longu sæst. Men hvussu sær veruleikin út handan fiskivinnuna í Norðoyggjum síðan henda samgongan tók við?
Herfyri frættist, at verksmiðjutrolarin Sjúrðarberg (hvørs útgerðarmaður er Hanus Hansen) er seldur orsakað av fiskivinnunýskipanini. “Tað er sjálvandi fiskivinnunýskipanin, sum vit hava sagt allatíð, fór at gera, at vit ikki kundu hava meira enn eitt skip í Barentshavinum” málber reiðarin hjá trolaranum seg (sitat Portalurin 23.07.2018)
Tað er neyðugt at fáa greiðu á, hvør veruleikin er handan vinnuliga virksemið í fiskivinnuni á sjógvi sum á landi. Um viðurskiftini í einstøku fyritøkunum eru versnað, og somuleiðis um manningarviðurskiftini eru broytt.
Endamálið við fiskivinnunýskipanini var at fáa greiða og gjøgnumskygda lóg, ið m.a. byggir á stovnsrøkt og burðardygga veiði og vinnuliga nýskapan. Samstundis sum møguleikin at bjóða seg fram er stimbraður, eru atlit tikin at verandi vinnu. Løgtingslógin um fyrisiting av sjófeingi, sum hon varð samtykt, skuldi ikki forða vinnurekandi at halda fram við sínum virksemi, og teimum varð tí tryggjað virði væl
oman fyri miðal seinastu 10 árini, samstundis sum fiskimanninum eisini vórðu tryggjað góð viðurskifti.
Persónar og feløg, sum tóku lut í fiskiskapi í 2017 skuldu halda fram, tó við ymsum tillagingum. Og sama við feløgum, sum við gildiskomu lógarinnar ikki luku treytirnar um føroyskan ognarrætt, skuldu hesi fáa skiftistíð at laga seg til nýggju krøvini.
Hóast fyrsta árið bert er hálvrunnið, er tíðin búgvin at fáa tey fyrstu tølini, hvussu viðurskiftini kring nýggju lóggávuna hava roynst. Og hóast spáað varð, at Klaksvíkar kommunua fór at hava mikið lakari úrslit, eini 70 milliónir færri í kassanum við nýggju skipanini, so vísa fyrstu tølini tað øvuta, nevniliga at kommunan fyrra hálvár í 2018 hevur ein vøkstur upp á 3,6 %.
Á tingfundi 19. september 2018 varð uttan atkvøðugreiðslu samtykt, at fyrispurningurin skal svarast.


text:
Petur Háberg, sum lesur samfelagsfrøði á Fróðskaparsetrinum, er uppvaksin í einum trúgvandi heimi. Fríggjadagin 29. apríl í 2016 skrivaði hann eina almenna Facebook-dagføring um samkynd og ætlaðu broytingarnar í hjúnabandslógini. Her vísir Petur okkum, hvat tað var, hann skrivaði.
Uppgávur:
1. Hvat er eitt trúgvandi heim?
2. Hvat hendi tann dagin, tá Petur skrivaði hesa dagføringina, sum hann lesur fyri okkum av Facebook?
3. Hvat er ein “sjálvtendraður fakkil”, sum Petur sigur og skrivar?
4. Lata vit okkum ov lætt ávirka á Facebook, ella er hesin møguleiki hentur hjá okkum øllum, at siga frá, tá okkurt leikar hart á, og sum vit hava avgjørdar meiningar um?
5. Hevur tú nakrantíð angrað okkurt, tú hevur skrivað á Facebook? Hvat gjørdi tú, tá tú angraði?


text:
Visjón og virði
Marine Harvest umboðar dygdargóðsku í fiskavirkisvinnuni. Felagið og starvsfólkini eru errin um at fremja broytingar og menna nýggja tøkni til eina uppaftur meira burðardygga framtíð.
Organisatiónin leggur stóran dent á sjálvt fólkið í fyritøkuni. Líka frá alingini til marknaðarleiklutin eru eldhugaðir, álítandi og samvitskufullir einstaklingar tað, sum ger Marine Harvest til leiðandi í øllum heiminum innan burðardygga fiskaaling. Greiðu virðini eru ryggurin í framleiðsluni hjá fyritøkuni.
Marine Harvest er ein álítandi og professionellur arbeiðsgevari; ígjøgnum áralangar royndir hevur felagið ment eitt skynsamt arbeiðsumhvørvi og eina skipan við starvsfólkasamsýning, ið restin av ídnaðinum metir seg eftir. Hetta tryggjar, at starvsfólkini eru vard og væl lønt. Marine Harvest er eitt gott og spennandi virki at arbeiða fyri.
Flestu starvsfólkini hava eina lívslanga starvsleið í vinnuni.
Virðir hjá Marine Harvest


text:
Hví eitur tað yvirhøvur lesi’feria’?? Tað skuldi iti lesistress!
Eg havi havt lesiferiu í skjótt eina viku nú, og harra jesus sum eg gleði meg at fáa hetta yvirstaðið. Eg skal upp í tveimum royndum, báðar eru skrivligar, so tað er eitt pluss.
Hetta semestrið hevur verið eitt sindur turrisligt, eftir mínum smaki. Slett ikki tað, ótrúliga spennandi, meeeen ofta er tað ikki so áhugavert at lesa greinar frá 19grøntkál, um avoldaðar teorier, sum man ikki ordiliga sær hvat man skal brúka til. Men soleiðis er lesnaður… Man fer ongantíð at dáma alt, men man má taka tað súra við tí søta.
Fyrr hevur mær ofta dáma lesiferiu. Eg eri nokk tað man kallar royndarmenniskja, tí eg arbeiði best undir trýsti. Ígjøgnum árið taki eg tað stilli og rolligt, so plagi eg at innheinta við einum góðum endaspurti. Nú fáa vit at síggja hvussu tað fer at ganga hesafer.
Eg haldi altíð man situr við tankunum um “Fari eg nú at klára tað?”..”Havi eg lisið nokk?”..”Nær eru reeksamiur?” osf. Óansæð hvussu væl eg eri fyrireika, so snýkja hasir tankarnir seg inn.
Vit møtast við lesibólkinum hvønn dag, so tað ger tað eitt sindur stuttligari. Tað er altíð hugaligari at deila upplivingina við onkrum øðrum, so kennist tað ikki sum um man er tann einasti í hesi støðuni.
Tað er stravið at lesa til roynd, men tað skal vera stravið! Jú stravnari tað er, ímeðan tað stendur uppá, jú betur er kenslan, tá royndirnar eru lidnar!
So vit mugu royna at herja á, allar samlar. Man ger tað so gott man kann, so kann man ikki gera meira. Lat teg ikki ørkymlast av at fáa tann besta karakterin. Hav heldur fokus á, at tú vilt læra tað sum tú lesur um. Tað er vitanina tú fert at koma at brúka seinni, ikki karakterin.
Góðan arbeiðshug!
M&K


text:
Fyrr í dag boðaði Strandferðslan frá, at tríggjar av teirra leiðum avlýstu túrar í dag. Nú hevur Atlantic Airways fylgt í teirra fótasporum og avlýst fýra av sínum túrum.
RC459 úr Keypmannahavn skuldi eftir ætlan lenda í Vágunum kl. 19:55, men túrurin er avlýstur. RC 460 skuldi síðani avstað til Keypmannahavnar kl. 20:45, men tá hetta óivað er sama flogfar, og tað ikki lendur, verður hesin túrurin eisini avlýstur.
Sama skil er við RC471 úr Billund, sum skuldi lenda kl. 21:10. Túrurin er avlýstur og tað merkir, at RC471, sum skuldi flúgva til Billund kl. 21:50, eisini er avlýstur.
Til ber at fylgja við flogferðsluni á her.


text:
Besti vinur Tonju er tann tvitni 74 ára gamli Gunnvald, og tey bæði kenna hvørt annað bæði út og inn. Ella gera tey nú tað? Tá Gunnvald endar á sjúkrahúsi við brotnum beini, kemur Tonja fram á, at hann hevur hildið okkurt sera týdningarmikið loyniligt fyri henni, og hetta er um at forkoma tí góða lívinum í Gliturdalinum.
Meðan várið stríðist við kavan og fær fjøllini at glitra og áirnar at fyllast, stríðist lítla dundrið í Gliturdalinum fyri at bjarga sínum besta vini og fáa alt aftur í rættlag.
Aftur


text:
Heilsutrygd hevur sett Hanus á Lógv í starv sum kommunulækna í Norðoya læknadømi.
Hanus á Lógv nam sær embætisprógv innan læknafrøði í 1988 frá lærda háskúlanum í Keypmannahavn. Hanus á Lógv hevur drúgvar royndir innan læknayrkið – bæði á sjúkrahúsum og í kommunulæknaviðtalum.
Í 1997 fekk hann serlæknagóðkenning innan kirurgi og virkaði sum skurðlækni í Svøríki og seinni sum vikarierandi yvirlækni á Klaksvíkar sjúkrahúsi. Hann arbeiddi eisini í fleiri ár sum kommunulæknaavloysari í Norðoya læknadømi, áðrenn hann fyri trimum árum síðani fór undir at fáa sær serlæknagóðkenning innan almenn medisin.
Hanus á Lógv tekur við starvinum í Norðoya læknadømi 1. apríl 2018.


text:
Hópur av fólki var komið saman á Steinprent at heiðra Zacharias Heinesen tá hann fylti 75 ár tann 19. mai.
Í hesum sambandi var sett upp sera væleydnað framsýning við vatnlitsmyndum.
Tá framsýningin læt upp var so mikið nógv av fólki, at tað var ringt at njóta sjálvar myndirnar, men framsýningin er opin til 2. juli, og fara vit at mæla fólki til at geva sær stundir at fara oman á Steinprent eina løtu at njóta frálíku myndirnar hjá Zachariasi.
Vit tóku nakrar myndir á føðingardegnum – tær eru at finna í myndasavni okkara. Leinki til myndasavnið er her.


text:
Í Barnaútvarpinum hesa vikuna hoyra vit um tað at lesa. Hví skulu vit lesa? Hesa ferð fer Turið Kjølbro at greiða frá kanningini av lesivanum hjá børnum, sum var gjørd seinast í 2017 og fyrst í 2018. Eisini siga børn sína hugsan um tað at lesa. Ein mamma sigur eisini, at hon lesur fyri børnum sínum.
Lesivika 2.sending
Rigmor Dam greiðir frá
Í Barnaútvarpinum hesa vikuna hoyra vit um tað at lesa. Hví skulu vit lesa? Hesa ferð greiðir Rigmor Dam frá átøkum, sum eru sett í verk. Eisini siga børn sína hugsan um tað at lesa. Ein mamma sigur eisini, at hon lesur fyri børnum sínum.
Aðrir partar
Í Barnaútvarpinum hesa vikuna hoyra vit um tað at lesa. Hví skulu vit lesa? Hans Jón, skúlastjóri greiðir frá. Vit eru eisini á Býarbókasavninum, har Hanne, sum er bókavørður, sigur okkum, hvat børnini lesa. Børnini siga sína hugsan og vit spyrja ein pápa, um hann lesur fyri børnum sínum.
Í Barnaútvarpinum hesa vikuna hoyra vit um tað at lesa. Hví skulu vit lesa? Vit vitja Bókadeild Føroya Lærarafelags og hoyra um bókaklubban. Rachel Helmsdal skrivar bøkur, og hon sigur sína hugsan um tað at lesa og skriva. Børnini siga sína hugsan og vit spyrja ein pápa, um hann lesur fyri barni sínum.
Í Barnaútvarpinum hesa vikuna hoyra vit um tað at lesa. Hví skulu vit lesa? Vit fara at lurta eftir Gitte Klein, sum ofta heldur fyrilestur um tað at lesa. Og so er 10 ára føðingardagur hjá krabbabókunum - Turið Kjølbro greiðir frá.


text:
Fylgjarakort
Fylgjarakort fyri persónar, ið bera brek
Gev gætur
- Umsóknaroyðublaðið verður sent aftur, um okkurt manglar at fylla út
- Tú skalt sjálv/-ur rinda fyri útreiðslur í sambandi við læknaligar upplýsingar
Um tú
- Ert góðkendur til búpláss á sambýli (umsóknin skal stemplast og undirskrivast av leiðarunum, har læknin vanliga undirskrivar)
- Hevur fingið parkeringskort fyri persónar við avlamni
- Hevur persónligan stuðul/hjálpara (prógv fyri tørvinum skal sendast við)
- Hevur fingið játtaðan stuðul til keyp av bili ella stuðul til rakstur av bili, sbrt. forsorgarlógini


text:
OLJUDÁLKING
- Í føroyskum sjóøki (12 fjórðingar) er burturbeining av olju og oljudálkaðum vatni bannað. Tilsvarandi ásetingar í MARPOL sáttmálanum eru galdandi fyri føroysk skip uttan fyri føroyska sjóumveldið.
- Olja og oljudálkaður sjógvur ella vatn skal varðveitast umborð meðan skipið er í sjónum og latast til móttøkuskipan á landi, tá tað kemur inn, ella burturbeinast sambært ásetingum niðanfyri.
Skip og havstøðir
-
Skipið siglir
-
Nýtt verður góðkend reinsi- og eftirlitsútgerð ella onnur góðkend útgerð,
-
Oljuinnihaldið í blandingini, uttan tynning, er minni enn 15 ppm (parts per million),
-
Oljan stavar ikki frá lastapumpurúmunum, og
-
Oljan er ikki blandað við olju úr lastini.
Nevndu undantøk pkt. 1 til 5 eru tó ikki galdandi fyri havstøðir.
Oljutangaskip
- Skipið er meiri enn 50 fjórðingar úr landi
- Skipið siglir
- Í mesta lagi 30 litrar verða burturbeindir fyri hvønn fjórðing
-
Samlaða nøgdin av olju, sum verður burturbeind, er
a) Minni enn 1/15.000 av samlaðu lastini, haðani oljuleivdin stavar, um skipið er latið sum nýbygningur 31. desember 1979 ella fyrr, sbr. fylgiskjal I til MARPOL sáttmálan, og
b) minni enn 1/30.000 av samlaðu lastini, haðani oljuleivdin stavar, um skipið er latið sum nýbygningur aftan á 31. desember 1979, sbr. fylgiskjal I til MARPOL sáttmálan.
- Nýtt verður góðkend útláts-, goymslu- og eftirlitsútgerð
Í serligum havøkjum (smb. MARPOL) er øll burturbeining av olju og oljudálkaðum sjógvi ella vatni frá oljutangum á oljutangaskipum bannað, t.d. á Suðurpólsøkinum.


text: Antidoping-myndugleikarnir hava staðfest vatndrívandi evnið Furosemide í dopingroynd hjá brasilsku Daynara de Paula frá suðuramerikansku meistarastevnuni í Medellin í seinasta mánaða, og hon kann tí vænta sær tvey ára karantenu. Okkurt heilsuumboð hjá brasilska svimjisambandinum sigur at hon møguliga hevur fingið tað av óvart frá onkrum tablettum sum hon keypti á einum apoteki, og undrast annars á at hon verður tikin fyri hetta evnið, við tað at tað ikki hevur positiva árin á ítróttaravrikið hjá svimjarum. Til tað skrivar Craig Lord á SwimNews.com, at hóast vatndrívandi evni vanliga verða brúkt til skjótt vekttap í ítróttum við vektklassum sum boksing, so verður tað eisini brúkt til at skola út spor av øðrum dopingevnum, sum til dømis anabolsk steroid. De Paula kann altso hava tikið tað sum ein roynd at fjala aðra doping.


text:
Tað er ymiskt, hvussu desember mánaður og jólasiðvenjurnar eru í teimum ymisku Norðurlondunum.
Brynja Ósk Birgisdóttir og Katarina Petersen eru úr Íslandi og Svøríki, har tey hava øðrvísi siðvenjur enn tær, vit kenn.
Eitt nú hava íslendingar 13 jólamenn.
- Í Íslandi eru 13 jólamenn, sum allir hava hvør sítt navn og serliga persónligheit. Og teir jólamenninir eru rættiliga kúllasligir og gera fortreð upp á ymiskar mátar, fortelur Brynja Ósk Birgisdóttir, sum sjálv er úr Íslandi.
Eisini í Svøríki eru jólini eitt sindur øðrvísi, enn hvat vit í Føroyum kenna tey.
- Eitt, sum fyllir rættiliga nógv í Svøríki í desember, er lusiagonga. Tað er nakað, sum eisini verður sent í sjónvarpi, og tá savnast øll familjan fyri at síggja hetta í sjónvarpinum, sigur Katarina Petersen.
Í morgunsendingini fortaldu tær báðar um tær ymsu siðvenjurnar, sum eru, og hvussu tær uppliva føroysku jólamentanina.


text:
Úti á Háskúlanum er ein altjóða ungdómslega í hesum døgum, sum Lions Club Tórshavn skipar fyri. Nógvir nationalitetir eru umboðaðir á leguni, og í samhuga við tey løstaðu í Nice, eftir yvirgangsatsóknina hóskvøldið, valdu tey at vinda fleiri fløgg upp á hálva stong.
Yvirskipaða endamálið við leguni er sambært Lions Club Tórshavn, at skapa "frið og felagskap" (forstáilsi), við at ung úr øllum heiminum koma saman, og læra hvønn annan at kenna, og soleiðis betri kunnu skilja og virða mentanina hjá hvørjum øðrum.
Tey ungu koma til Føroyar úr 17 ymiskum londum, Teilandi, Kekkia, Ísrael, Makedonia, Rumenia, Bulgaria, Finnlandi, Pólandi, Svøríki, USA, og so framvegis. Eisini er fransmaðurin, Rafael Pons við, upplýsir Lions.
Morgunsetan í gjár snúi seg um yvirgangsatsóknina hóskvøldið. Rafael las ein tekst upp, har hann gjørdi vart við, hvussu stóran týdning friður og felagskapur hava fyri, at fyribyrgja slíkum harðskapi. Og at legur sum Lions-legan eru ein týdningarmikil partur í hesum góða stríði. Síðani høvdu tey eina løtu í tøgn í samhuga við offrunum.
- Hvønn dag eftir morgunsetu vinda vit fløggini á stong. Fríggjamorgunin fóru tey tó øll upp í hálva stong, og franska flaggið fekk sjálvandi heiðursplássið á høvuðsstongini.


text:
Orð: Tróndur Olsen
Lag: Peter Alberg
1. So bylgjandi blítt,
so freistandi frítt,
so dragandi, droymandi, endaleyst vítt,
við lokkandi, leikandi, dandandi vág,
við brakandi brotum so hóttandi há,
tú dró meg sum barn, tá eg undrandi lá
og leit á tann skiftandi streymin, eg sá.
Tú dregur meg nú ei minni.
So ofta eg stúrin stóð
við tungum, langtandi sinni
og stardi út yvir sjó.
2. Við hond undir kinn
og sælu í sinn’
á bakkanum grøna, har víkin skar inn,
har lá eg sum barn, tá ið kyrt var við strond,
og mánin hann reis yvir fjallið í nánd.
Tá bylgja kom dragandi aðra við hond,
sum høvdu tær millum sín ósjónlig bond.
Tá kundi ei orð eg mæla,
eg lá bert og lýddi á.
Eg hoyrdi tær teskandi tala
og siga mær søgum frá.
3. Tá ræðandi ljóð
um skerini stóð,
og dundrandi brotið um klettarnar sló,
tá oyggin hon skalv rætt sum rótrotin eik,
mær tókti, sum alt her á jørðini sveik, –
tá mátti eg út til at skoða tann leik,
tó ræðsla var á mær, og kinnin var bleik.
Ja, havið at sær dró meg
við ræðslu og við gleim’,
um rokið kaldligt sló meg
eg fór tó ikki heim.
4. Tú føroyingur tá,
sum leiddist við vrá
og út fór hitt glitrandi gullið at fá,
tað var tær væl ofta, sum hoyrdi tú ljóð,
ið lokkandi aftur til Føroya teg dró.
Hvarfrá kom tann røddin? Frá fríborna fljóð?
Frá angandi blómum? Frá skínandi snó?
Nei, tað, sum títt og tíða
teg dró til okkum her,
tað var hitt havið fría,
sum kyssir Føroya sker.


text:
Reglugerð fyri skipanina við Ígongdsetarastuðli
§ 1.
Fyritøkur við heimstaði í Vágs kommunu kunnu søkja Vágs kommunu um at veita stuðul til keyp
av ráðgevingartímum hjá vinnuráðgeva, grannskoðara, sakførara ella øðrum sakkønum fólki.
Stk. 2
Við fyritøku verður skilt m.a. partafelag, smápartafelag, íognarfelag og sjálvstøðug vinnurekandi.
Stk. 3.
Stuðulin kann bara verða latin nýstovnaðum fyritøkum ella fyritøkum undir stovnan. Fyritøkur, sum
hava verið virknar, men eru steðgaðar og nú vilja í gongd aftur, kunnu ikki fáa stuðul.
Stk. 4.
Samanlagt kann sama fyritøka í mesta lagi fáa stuðul á kr. 20.000,- til keyp av ráðgevingartímum.
§ 2.
Stuðulin er treytaður av, at ráðgevin antin er skrásettur, ella at hann á annan hátt formliga hevur
hóskandi førleikan.
Stk. 2.
Stuðul verður latin eftir umsókn á serstøkum umsóknarblað. Einstaki stuðulin er treytaður av, at
rúmd er á tí játtan, sum kommunan árliga setur av til tiltakið.
Stk. 3.
Umsókn verður svarað í seinasta lagi 14 dagar eftir, at umsóknin er latin kommununi.
§ 3.
Í umsóknini skal í minsta lagi vera frágreiðing um:
1. Endamálið við ráðgevingini
2. Endamálið við fyritøkuni
3. Fíggjar- og rakstrarætlan
4. Yvirlit yvir eigaraviðurskifti, nevnd og stjórn.
Henda reglugerð er góðkend á býráðsfundi 21. august 2006 og hevur gildi frá 21. august 2006.
Umsóknarblað er her.


text:
Góðu tit øll
Í dag kunnu vit vera glað og takksom, tí nú er eitt týðandi mál rokkið, sum vit settu okkum fyri at náa.
Tá vit fáa eina gávu fyri einki, tá blíva vit sjálvsagt glað.
Men tað er eitt, sum kann gera okkum enn meira glað – tað er, tá vit náa einum máli, sum vit hava sett okkum fyri, og sum vit hava kempað fyri.
At fáa hendan stovnin “Gloym meg ei” inn í hendan bygningin mitt í býnum í Klaksvík – tað eru vit fleiri, sum hava kempað fyri – og tí veit eg, at ikki bara eg sjálvur, men fleiri eru glað í dag.
Ofta hugsa vit, at loysnirnar skulu koma frá teimum, sum eru høgt sett, og tað gera tær eisini viðhvørt.
Men hesin stovnurin herinni er eitt dømi um eitt mál, sum byrjaði við eldsálum, ið settu sær fyri at finna eina loysn – at finna ein góðan bygning til “Gloym meg ei” her í Klaksvík.
Eg minnist so væl ta samrøðuna um jóltíðir í fjør, tá ein skilakvinna her í Klaksvík heitti á meg – og á aðrar býráðslimir – um at bjóða “Gloym meg ei” ein bygning. Beinanvegin tá settu vit okkum fyri, at hetta skuldu vit klára.
Tað verður ofta sagt um kommunur og um tað almenna, at tey arbeiða so seint, men eg haldi ikki, at tað kann sigast um hetta málið.
Tað gekk ikki leingi, so høvdu vit biðið umsitingina fara í gongd, og so var farið til verka í góðum og dynamiskum samstarvi við eldsálirnar herinni og við dugnaligu fólkini í Almannaverkinum.
Forðingarnar hava verið fleiri á hesi ferðini, og nógv skuldi fáast at passa saman, og tá er skjótt at missa mótið.
Men vit vildu ikki geva upp, tí vit ynskja og vilja geva okkara borgarum so nógvar og góðar tænastur her í økinum.
Vit ynskja, at Klaksvík skal vera ein býur fyri øll – at hetta økið skal vera eitt gott stað at búgva í – men eingin býur, einki øki, er gott, uttan at borgararnir hava tað gott.
Eitt er vist:
“Gloym meg ei” hevði ikki komið til Klaksvíkar, um ikki vit øll – allir partar – stóðu saman, og her hugsi eg bæði um brúkarar, starvsfólk, leiðarar, stjórar, Almannaverkið, býráðsumsiting, býráðslimir o.s.fr. o.s.fr.
Her vil eg eisini nýta høvið at takka Almannamálaraðnum fyri teirra góða samstarvsvilja, tá kommunur vísa vilja til samstarv. Eingin ivi er um, at tað er við góðum samstarvi og við at lyfta í felag, at vit koma longst.
Góðu tit øll
Stóra, stóra takk fyri, at vit kundu standa saman um hetta málið, her borgarin er í sentrum.
Vit mugu ongantíð gloyma, at vit, sum eru vald í býráð, í løgting og í landsstýri, vit eru ikki sett har fyri okkara egnu skyld – nei, vit eru sett har at tæna fólkinum – at gera tað, sum er best fyri borgaran.
Borgarin skal vera í sentrum.
Tí eri eg fegin og takksamur í dag, nú vit hava fingið hendan stovnin til Klaksvíkar, tí “Gloym meg ei” er til fyri borgaran.
Stóra takk fyri.
Tummas Lervig


text:
- Tíðindi, mentan og ítróttur
6000 ferðafólk til sólarmyrkingina í mars
Tak niður
20. mars 2015, millum hálvgum tíggju og tíggju fyrrapart, verður full sólarmyrking, og hetta sæst einabest í Føroyum.
Umleið 6000 fólk, sum hava áhuga í, og vilja síggja fulla sólarmyrking, koma til Føroyar at hyggja eftir hesum sjaldsama fyribrigdi.
Møguleikar at fáa gisting í Føroyum hesar dagar, hava verið smáír, men nú eru fleiri, sum vilja lata kømur og hús til leigu til ferðafólkini, sigur Torstein Christiansen, frá visittorshavn, sum samskipar tiltøk og annað,i samband við sólarmyrkingina.
Her sæst, hvussu leingi sólarmyrkingin sæst ymsastaðni í Føroyum
Sí eisini


text:
EDERED 2018
EDERED er ein felagsskapur, ið skipar fyri barna-/ungdómstiltøkum í samband við sjónleik. Endamálið hjá felagsskapinum er at menna millummentarligt arbeiði innan drama og sjónleik fyri børn/ung í Evropa. Tiltakið fevnir m.a. um sjónleikaraskeiðir av ymiskum slag og framførslur, har børn/ung í aldrinum 13-15 ár, ið hava áhuga innan sjónleik fáa høvi at menna seg, fáa íblástur og ikki minst eina uppliving fyri lívið.
EDEREDer stytting fyri European Drama EncountersRencontres Européennes de Dramaog meira kunning um felagsskapin fæst her.
Í ár verður tiltakið í Toulouse í Frankaríki í døgunum 11.-22. juli og heitið er "GREAT EXPLORERS". Úr hvørjum landi luttaka 2 vaksin fólk sum ávikavist hava leiklutin sum workshop-leiðari og "welfare"-leiðari og ein bólkur av ungum fólki. Fyrireikarnir hava bjóðað 12 londum at luttaka: Føroyar, Ísland, Finnland, Stórabretland, Týskland, Estland, Litava, Pólland, Belgia, Turkaland, Grikkaland og Ísrael.
Føroyar luttekur saman við Íslandi og har fara íalt 2 vaksin og 8 ung (4 gentur og 4 dreingir) avstað. Úr Føroyum luttekur Teresa Reinert (situr í nevndini fyri Ung í MáF), sum skal vera workshop-leiðari á túrinum, saman við 2 gentum og 2 dreingjum. Úr Íslandi luttekur ein vaksin, sum skal vera "wellfare-leiðari" saman við 2 gentum og 2 dreingjum.
Bólkarnir síggja soleiðis út:
Úr Føroyum
- Teresa Reinert (Workshop Leader)
- Lív Rósa Gaini (Dramaverkstaðið)
- Hallur Foldbo (Dramaskúlin í Gøtu)
- Halla René Marston á Lofti (Dramaskúlin í Sjónleikarahúsinum)
- Torbjørn Niclassen (Dramaskúlin í Gøtu)
Úr Íslandi
- Kristín Svanhildur Helgadóttir (Wellfare Leader)
- Lísa Katrín Káradóttir
- Páll Ísak Ægisson
- Silja Rún Högnadóttir
- Eiríkur Kúld Viktorsson


text:
Klaksvíkingar vunnu sær 16 stig og endaðu á einum sætta plássi í farna kappingarárið. Hetta er besta úrslit hjá Team Klaksvík í søgu felagsins, sum varð stovnað í 2006.
– Málið er at vinna okkum fleiri stig.
Tað sigur Sámal á Tjaldrafløtti.
Team Klaksvík hevur fingið tilgongd av tveimum dønum, einum málverja og einum bakki. Teir hava tó eisini havt frágongd. Málverjin, Mark Dahl, er farin til STÍF, meðan stóru og tungu blokkararnir á miðjuni, Hans Arni Thomsen, Dánjal Kjærbo og Birgir Poulsen hava takkað fyri seg.
– Hópurin er ikki so breiður, sum høvdu viljað. Vit kunnu tí verða hart raktir, um onkur leikari fær skaða ella leikbann, greiðir toppskjúttin hjá Team Klaksvík frá.
Team Klaksvík hevur spælt tveir dystir í nýggja kappingarárinum. Í fyrsta dystinum móti Kyndli taptu teir stórt, men í dystinum í gjárkvøldið móti Neistanum var tað um reppið, at dysturin koppaði til klaksvíkingarnar.
– Vit hava vant miðvíst gjøgnum summarið og hava verið á venjingarlegu í Íslandi, har vit fingu nógv burturúr. Vit hava einki stig fingið burturúr teimum báðum fyrstu dystunum, men ætla okkum í øllum førum at leggja alt fyri, at geva hinum harða móstøðu og vinna okkum longur fram, sigur Sámal á Tjaldrafløtti.
Leygardagin fær Team Klaksvík vitjan av VÍF.


text:
Aldursmarkið fyri at leiga bil er 21 ár.
Skaðar og sjálvsábyrgd
Allir leigubilarnir eru tryggjaðir við einari sjálvsábyrgd á 8.000 kr. Leigarin rindar tí sjálvur tær fyrstu 8.000 kr., um leigarin ger skaða á bilin. Ynskir ein at tryggja seg móti sjálvsábyrgdini, kostar tað 100 kr. eyka um dagin, og verður sjálvsábyrgdin so 500 kr.
Brennievni og annar kostnaður
Leigarin rindar sjálvur fyri brennievni, tunnilsgjøld, parkeringsbøtur og líknandi. Leigubilarnir eru altíð fullir av brennievni, tá ið leigan byrjar, og leigarin skal tí eisini levera bilin aftur við fullum tanga av brennievni, tá ið leigan endar.
Tað er ikki mark fyri hvussu nógvar kilometrar tú kanst koyra við bilinum í leigutíðarskeiðnum. Tað kostar 100 kr. at skráseta eina eyka førara á leigusáttmálan.
Heinting og levering
Leigubilurin skal heintast frá og levarast aftur til WAAG á Hoyvíksvegi 63, 100 Tórshavn. Hetta kann ikki gerðast aðrastaðni, sum eitt nú á flogvøllinum.
Bólkar
Leigubilarnir hjá WAAG eru bólkaðir í bólkar eftir stødd. Í serligum førum kann WAAG veita ein annan bil enn tann sum er bílagdur, tó altíð ein í sama bólki, ella einum hægri bólki, fyri sama prís. Á síðuni "Prísir og bilar" sæst hvussu leigubilarnir hjá WAAG eru bólkaðir.


text:
Orð: Kajfinn Hammer
Lag: Meg droymdi at dómadagsmorgun
Viðmerking: Yrktur í 1989.
1. So álvarsamt Skriftin umtalar
tveir menn, – teirra lív ymiskt var;
Hon leggur ei fingrarnar millum,
men sannleikan vita tú fær’!
Hin ríki í veitslum sær válkar,
í skarlak og lín klæddur var;
í fagnaði, góðgæti livdi,
bert nørdi alt meira at sær.
Niðurlag: Á, vinur, sum lýður á sang mín, hvør álvarsamt hetta tó er!
Lat hetta at hjarta tær ganga, vend um áðrenn ov seint tað er!
2. Men har var ein fátækur maður,
og Lázarus nevndur hann varð.
Við ríka mans dyr varð hann lagdur,
tey tonktu: Har hjálp hann væl fær!
Har tráaði hann einans eftir,
– tó eingin gav far um hans tár,
at mettast av molum hins ríka,
men hundar bert sloktu hans sár!
3. Ein dagin hin fátæki doyði,
av einglum hann borin tá varð
í Ábrahams fang, men hin ríki
um somu tíð deyðsboð hann fær!
Í svárari pínu hann vaknar,
í glatan tá staddur hann var;
tá Ábraham langt burt hann hómar,
– í fangi hans Lázarus sær!
4. Hann “Á, faðir Ábraham!” rópar:
“Send Lázarus til mín við skund
at svala við vatn mína tungu,
og linna mær pínunnar stund”;
men Ábraham svarar: “Mín sonur,
tú elskaði bert hina verð,
tó Lázarus aldri tú hjálpti,
hann nú verður uggaður her.
5. Og harumframt er millum okkum
jú staðfest eitt dýpi so stórt,
at yvir um eingin kann koma,
tí Guð hetta so hevur gjørt.”
– “Eg eigi fimm brøður á lívi,
send Lázarus til teir við skund,
at ávara teir mót at enda
í hesari pínunnar grund”.
6. Men Ábraham svarar: “Teir hava
jú Móses, profetarnir við!
Teir lýði á teir, tí teir boða
jú vegin til frelsu og frið.”
“Á, faðir!” – hin ríki tá svarar:
“Um ein teirra deyðu bert kom
til teir, ja, tá mundu teir lurtað
og vent um frá glatanartrom”.
7. Men Ábraham svarar: “Um ikki
teir lýða á Mósesar orð,
tá taka teir ei heldur eftir,
um deyð teimum boða Guðs Orð.”
– Mín vinur, sum livir og lystir,
sum um eingin glatan er til,
vend um, áðrenn ov seint tað verður,
til Kristus, sum frelsa teg vil!


text:
Fjarhiti
Fjarhiti í Føroyum er enn á byrjunarstigi. Í dag er tað P/F Fjarhitafelagið, sum SEV og Tórshavnar kommuna eiga, ið veitir brúkarum hita. Talan er um veitingar til Hoyvík og nakað oman móti býnum.
Fjarhitanetið er í støðugari menning og í næstum verður hitaleiðing løgd út móti Marknagili.
Um túsund húsarhald eru knýtt at netinum hjá P/F Fjarhitafelagið í Tórshavn.
Í dag kemur øll orkan frá brennistøðini á Hjalla, el-verkinum hjá SEV á Sundi og frá egnum oljufýrdum ketli.
Hitakeldur
Vekslara- og ketilstøð á Sandvíkarhjalla:
Vekslarar: 2 stk. á 3 MW
Tiltaksketil: 1 stk. á 5 MW
Vekslarastøð á El-verkinum hjá SEV á Sundi:
Vekslarar: 3 stk. á 3 MW
1 stk. á 8 MW
Fjarhitabrúkarar
Í dag eru 1014 brúkarir knýttir at fjarhitaskipanini.
Góð ráð til raksturin
- Køling av returvatninum hevur stóran týdning. Fyri ikki at lata hita fara fyri einki, hevur tað týdning, at vatnið er kølnað, áðrenn tað fer aftur í hitaleiðingina. Spyr fjarhitafelagið eftir hvussu tykkara skipan skal verða stillað.
- Minst til at fáa eftirkannað tína skipan. Eftirlitið skal helst fremjast 2. hvørt ár ella so. Spyr eisini um hvussu skipanin hóskar til teir radiatorar, ið tit hava í húsunum.
- Sjálvvirkandi vekslaraskipan kann eisini seta hitalagið eftir tørvi. Umhugsa tí at fáa sjálvvirkandi skipan til tín vekslara. So tillagar skipanin seg sjálv til kaldari og líggjari veður. Haraftrat kann skipanin lækka hitan um náttina og aðrar tíðir í samdøgrinum, tá tær ikki tørvar so ríkiligt av heitum vatni.
- Orkunýtslan er tengd at atburði - bæði góðum og ringum vanum.


text:
Á uppstillingarfundi til løgtingsvalið hjá Norðstreymoyar Javnaðarfelag varð gjørt av, at Hilbert Elisson úr Vestmanna verður nýggja valevnið hjá Javnaðarflokkinum í Norðstreymoy, eftir at Hans Pauli Strøm, fyrrverandi løgtings- og landsstýrismaður ikki stillar uppaftur.
Hilbert Elisson er 44 ára gamal, byggifrøðingur og arbeiðir sum verkætlanarleiðari í byggideildini hjá Landsverki. Hann stillaði fyrstu ferð upp til seinasta kommunuval og varð valdur í bygdarráðið, har hann er formaður í teknisku nevnd umframt limur í fíggjar- og havnanevnd. Uppstillingin til bygdarráðið í Vestmanna er ikki í flokspolitsikum listum. Nú Hilbert stillar upp fyri Javnaðarflokkin, er tað eisini fyrstu ferð hann stillar upp til løgtingsval.
Hilbert er í allar mátar ein virkin maður, og hesa tíðina er hann javnan á súkkluni og venur langar teinar á vegunum til tann harða súkklutúrin til París í summar við Team Rynkeby. Hetta er eitt norðurlendskt vælgerðar súkklulið, sum á hvørjum ári súkklar til París at savna inn pening til børn við krabbameini og familjur teirra.


text:
- Tíðindi, mentan og ítróttur
Norðurkorea heldur á fram við kjarnorkuætlanum
Mike Pompeo, amerikanski uttanríkisráðharrin, er saman við øðrum ráðharrum og embætisfólkum á eini trygdarráðstevnu, sum er í Singapore um vikuskiftið. Og tað er serliga eitt evni, sum hevur fylt nógv á ráðstevnuni. Ein nýggj og loynilig frágreiðing hjá ST er júst komin undan kavi, sum avdúkar, at Norðurkorea helst ongar ætlanir hevur um at minka sítt kjarnorkuvirksemi.
Tað hevur annars verið ætlanin, at Norðurkorea skal minka um sítt kjarnorkuvirksemi. Tað var nevniliga avtalað á fundinum millum Donald Trump, forseta, og Kim Jong-un, norðurkoreanska leiðaran.
Orð sum "fantastisk" og "søguligt", vórðu brúkt, tá Donald Trump, forseti, og norðurkoreanski leiðarin, Kim Jong-un, hittust í juni mánaði í Singapore. Men sambært frágreiðingini tykist at vera langt eftir á mál.
Mike Pompeo um málið
Mike Pompeo, sum er uttanríkisráðharri í USA, sigur í dag sambært tíðindastovuni AFP, at tað er umráðandi at leggja áhaldandi fíggjarligt og diplomatiskt trýst á Norðurkorea fyri at røkka einum endaligum úrsliti, sum Norurkorea hevur lovað.
- Kim Joun-un lovaði at minka um kjarnorkuvirksemið. Men vit síggja, at enn er langt á mál, sigur hann.
Hann hitti norðurkoreanska uttanríkisráðharran, Ri Yong Ho fyri løtu síðani á ráðstevnuni, og tá góvu teir hvørjum øðrum hondina og avtalaðu ein fund millum sín, veit BBC at siga. Harumframt læt Pompeo norðurkoreanska ráðharranum eitt bræv frá Donaldi Trump, forseta, at geva Kim Jong-un. Tað er tó ikki greitt, hvat stendur í brævinum.
Støðan er enn ógreið
Sjálvt um ein norðurkoreansk minking av kjarnorkuvirksemi var snúningsdepilin á fundinum millum Donald Trump og Kim Jong-un, tá teir hittust tann 12. juni í ár, er nógv sum nú bendir á, at júst tað ikki verður veruleiki. Í farnu viku kom undan kavi, at amerikanska fregnartænastan hevur ítøkiligan mistanka um nýggja framleiðslu av rakettum í býnum Sanum-dong í Norðurkorea, har einaveldið fyrr hevur framleitt rakettir, sum røkka yvir til amerikanska fastlandið.
Og so hevur Mike Pompeo gjørt púra greitt, at hann heitir á øll lond í Asia um at halda á fram við revsitiltøkum mótvegis Norðurkorea.
Sí eisini


text:
Grundarlagið undir flestu grafiskum framleiðslum er eitt dygdargott myndaarbeiði. Hetta varð fyrr nevnt “repro”, ið er ein stytting av orðinum “reproduktion”, sum merkir “endurgerð”. Í prenthøpi snýr tað seg um at endurgera ella skapa eina frummynd, ið nýtt verður sum grundarlag undir prentingini.
Í dag er meginparturin av sjálvum reproarbeiðinum vorðin talgildur (digitalur). So at siga alt, sum verður prentað í dag, verður framleitt talgilt við teldum.
Grafikkur verður gjørdur við teldu, tekningar í forritum so sum Illustrator, fotomyndir og myndaviðgerð í Photoshop. Myndir verða skannaðar við iQsmart3 skannara frá Kodak við forritinum oXYgen Scan. Tekstur og myndir verða sett upp í Quark Xpress og InDesign. Heimasíður verða sniðgivnar við forritum so sum Dreamweaver og Flash, men til dynamiskar heimasíður verða mest WordPress og Drupal nýtt.
Hetta er viðurkendur og sera framkomin útbúnaður til at kalla allar prentgrafiskar loysnir.


text:
- a) Leikað verður á fullum vølli.
b) Málið verður lækkað úr 200 cm niður 178 cm – við yvirliggjara, sum verður settur í málið.
c) Hvørt liðið hevur 6 leikarar á vøllinum, nærri greinað 5 útileikarar + málmann.
d) Loyvt er hvørjum liði at hava í mesta lagi 3 útskiftarar, við øðrum orðum kunnu í mesta lagi 9 leikarar vera á einum liði.
e) Loyvt er at verja allastaðni á vøllinum. (Gev gætur, at ongar serreglur eru longur um defensiva verju)
f) Málmaðurin hevur ikki loyvi til at fara fram um miðjuna.
g) Tá ið eitt lið kemur 5 mál afturút, kann tað fáa ein leikara afturat á vøllin.
h) Mansverja er ikki loyvd. Heldur ikki er loyvt við skuggaverju, sum hevur til endamáls at taka einstakar spælarar úr spælinum, m.a. við áhaldandi at forða teimum at fáa bóltin. Venjarar skulu saman við dómarunum samstarva um at røkka hesum máli.
i) Leikari, sum fær útvísing, skal út í 2 min. Men liðið skal tó ikki spæla í undirtal, tí annar leikari kann fara inn fyri tann, ið er útvístur.
Høvuðsstuðul:


text:
Summarsteðgur í Álaborg
Við grillveitslu og Álaquiz leygardagin setti Føroyingafelagið í Aalborg punktum fyri tiltøk í fyrru hálvu 2017. Sjálvt um sólin ikki megnaði at senda nakrar sólstrálur niður á okkum og at Champions Leauge finalan var um kvøldi, so nýtt nógv fólk høvi at grilla og quiza henda dagin.
Eftir summarsteðgin verður Álabrunsj og Álaquiz
Tann 26. august kunnu tit seta kross í kalendaran, tí tá lata vit hurðina upp aftur í Álastovu, har vit bjóða øllum til Álabrunsj við einum kunningartiltakið til tey, ið flyta til Aalborg eftir summarfrítíðina, og um kvøldið verður Álaquiz. Vit lýsa sjálvandi við tiltøkunum tá tíðin nærkast.
Vit í nevndini hava verið ótrúliga glað fyri ta undirtøku, ið øll tiltøkini hjá okkuma hava fingið, og hetta vilja vit siga takk fyri, og ynskja øllum eitt gott summar.


text:
Frá 17. august verða upplatingartíðirnar styttar við 15 min. um dagina á fylgjandi stovnum:
Dagstovnurin í Skálafirði letur upp kl. 7:30 og letur aftur kl 17:00
Barnagarðurin á Mýrunum letur upp kl. 7:30 og letur aftur kl 17:00
Dagstovnurin við Stórá letur upp kl. 7:30 og letur aftur kl 17:00
Frítíðarstovan á Skála letur upp kl 7:30 og letur aftur kl 17:00
Náttúrubarnagarðurin Víkin letur sum áður upp kl 7:45 og letur aftur kl 17:15
Dagstovnurin í Oyndarfirði letur sum áður upp kl 7:30 og letur aftur kl 17:15


text:
- Tíðindi, mentan og ítróttur
Endurskoða útjavningarstuðulin
Tak niður
Fyri at farmur kann koma undir reglugerðina, skulu sendarin og/ella móttakarin hava fastan bústað í útjaðaraøkinum sambært skrá hjá Landsfólkayvirlitinum.
Men neyðugt er at endurskoða reglugerðina, heldur Henrik Old, landsstýrismaður í Samferðslumálum. Í svari til fyrispurning frá Jónleifi Johannesen, tingmanni, sigur Henrik Old: "Fyri at umgangast, at tey, sum hava adressu á útoyggj, men í roynd og veru búgva aðrastaðni, fáa part av útjavningarstuðlinum, verður neyðugt at endurskoða reglugerðina til dømis soleiðis, at kommunurnar sjálvar gera eitt yvirlit yvir, hvør veruliga er fastbúgvandi á ávísu oynni."
Játtanina til útjavningarstuðul er ein millión, men játtanin var uppi fyrr í ár, tí hevur landsstýrismaðurin biðið um hálva millión í eykajáttan. Landsstýrið situr í løtuni og arbeiðir við fíggjarlógaruppskotinum fyri komandi ár, og Henrik Old, landsstýrismaður, ætlar at fáa meira pening settan av til útjavnignarstuðul til flutning á fíggjarlógini fyri 2018.
Sí eisini


text:
- Tíðindi, mentan og ítróttur
Samhugaverkfall verður mánamorgunin
Tak niður
Mánamorgunin fara 21 fakfeløg í samhugaverkfall við Pedagogfelagnum.
Hoyr samrøðu við Herálv Jacobsen, formann í Lærarafelagnum og talsmann fyri Fakfelagssamstarvið (tað eru Starvsmannafelagið, Føroya Lærarafelag, Føroya Pedagogfelag, Føroya Sjúkrarøktarfrøðifelag, Akademikarafelagið og Havnar Arbeiðskvinnufelag)
FAKTA
Hesi 21 fakfeløg fara í samhugaverkfall mánamorgunin:
- Maskinmeistarafelagið
- Ljósmøðrafelag Føroya
- Heilsurøktarafelagið
- Ergoterapeutfelagið
- Magistarafelag Føroya
- Føroya Tekniska Lærarafelag
- Felagið Føroyskir Sjúkrarøktarfrøðingar
- Starvsmannafelagið
- Bioanalytikarafelagið
- Heilsuhjálparafelag Føroya
- Føroya Handverkarafelag
- Landsfelag Handverkaranna
- Yrkisfelagið Miðnám
- Føroya Lærarafelag
- Havnar Arbeiðskvinnufelag
- Fysioterapeutfelag Føroya
- Føroya Verkfrøðingafelag
- Føroya Byggifrøðingafelag
- Arkitektafelagið
- Skipara- & Navigatørfelagið
Starvsmannafelagið, sum er størsta fakfelagið á almenna arbeiðsmarknaðinum, avmarkar tó sítt samhugaverkfall til hesar stovnar undir landinum:
- Almannamálaráðið (bert aðalráðið sjálvt)
- Almannaverkið
- Dugni
- Fíggjarmálaráðið (bert aðalráðið sjálvt)
- Fiskimálaráðið (bert aðalráðið sjálvt)
- Heilsu- og Innlendismálaráðið (bert aðalráðið sjálvt)
- Heilsufrøðiliga Starvsstova – bert eftirlitisfólkini
- Løgmansskrivstovan (bert aðalráðið sjálvt)
- Føroya Løgting
- Mentamálaráðið (bert aðalráðið sjálvt)
- Samferðslumálaráðið (bert aðalráðið sjálvt)
- Skúlin á Trøðni
- Strandferðslan – bert siglandi fólki – vísandi til §45a um minimum sigling
- Uttanríkis- og Vinnumálaráðið (bert aðalráðið sjálvt)
Samstundis boðar Starvsmannafelagið í serskiltari fráboðan til Kommuna Arbeiðsgevarafelag frá tilsvarandi samhugaverkfalli fyri allar limir felagsins, sum arbeiða hjá kommununum, kommunalum felagsskapum og kommunalum dagrøktarskipanum.
Sí eisini


text:
Ver vælkomin á mína síðu!
Míni hjartamál eru millum annað
Tað skal vera liviligt allastaðni í Føroyum, góð samferðsla er ein av grundarsteinunum undir hesum
Føroyska familjan skal hava betri livikor, kostnaðarstøðið er ov høgt og familjur eru í fátakraváða
Barnsburðarfarloyvi eigur at vera longt, og málið eigur at vera eitt ár
Almenna umsitingin eigur at vera endurskoða, og laga til føroysk viðurskifti so vit fáa føroyskar loysnir
Mannarættindi og barnarættindi skulu vera vird, og førd út í lívið
Fólkaskúlin og serøkið skal styrkjast so børnini fáa tað hjálp teimum tørvar
Eldrapolitikkur má orðast við støði í røktarheimsfyribyrging, heldur enn bara stóvnsbygging
Skattaskipanin skal vera samhaldsføst. Finnast má ein leistur har øll eru við til at gjalda
Partafelagslógin eigur at vera endurskoða
Vinnan skal hava karmar at virka undir um allar Føroya
Heilsuverkið eigur ikki at vera centralisera, men skal samstarva fyri at betra um tænastuna og raksturin
Kommunal útjavnan er ein fortreyt fyri at økir vera løgd út til kommununar at umsita
Fólkaræðisligar tilgongdir eru neyðugar í øllum lutum
Orku og umhvørvismál eiga at vera raðfest so vit m.a ikki eru so tengd at dyru oljuni
Fari at heita á teg um at stuðla mær so eg kann arbeiða víðari við hesum ætlanum, og arbeiða móti einum frælsum samhaldsføstum samfelag, har tað skal vera gott hjá okkum øllum at búgva.
Vinarliga
Sirið Stenberg, valevnið fyri Tjóðveldi
Um meg
Navn: Sirið Stenberg
Føðingardagur: 26.05.68
Bústaður: Skálavegur 3, 900 Vágur
Maki: Jón Pauli Olsen
Børn: Tóra 15 ár, Fríði 13 ár, Ásgerð 5 ár
Foreldur: Ásgerð og Flemming Stenberg
Útbúgving
Sjúkrarøktarfrøðingur 1994 á Bispebjerg Hospital.
Neonatalur sjúkrarøktarfrøðingur 1998 á Hvidovre Hospital.
Heilsufrøðingur 2001 á Danmarks Sygeplejerskehøjskole.
Altjóða ráðgevi í bróstageving IBCLC 2005.
Varalimur í høvuðsbarnaverndini 2006-2009
Størv
Virkandi leiðari á Heilsuskúla Føroya frá nov. 2007.
Heilsufrøðingur í Suðuroynni frá 2001.
Heimasjúkrarøktarfrøðingur frá 1999 – 2002.
Sjúkrarøktarfrøðingur á Hvidovre Hospital.
Harumframt undirvísari á ymiskum deildum og skeiðshaldari, serliga við atliti til børn, barnakonur og eldraøkið.
Varalimur í Høvuðsbarnaverndini fyri Føroyar frá 2006.
Áhugamál
Virkin í kórarbeiði í Kirkjukórinum Ljómi.
Samfelagsviðurskifti, serliga á barna og familjuøkinum, útbúgvingar og mentanarøkið.
Politikkur
Uppstillað til løgtingsvalið í 2007. Uppstillað og vald í Vágs Býráð í 2009. Forkvinna í sosialu nevnd. Limur í mentanarnevndini. Somuleiðis limur í umhvørvisbólkinum hjá Vágs Kommunu.


text:
Fuglfirðingar koma suður
Jan Smedemark | 22/04/15
Tað verður ein uppgerð millum mastodantarnar tá tað kemur til pelagiska vinnuna í Føroyum, tá fuglfirðingar koma suður til Stórá. Tó verður ikki talan um pelagiskan klandur um kvotur og makrel, men ein uppgerð millum tvey av liðunum sum liggja í miðjuni av stigatalvuni.
Fuglfirðingar hava í løtuni 10 stig og liggja á einum 5 plássið, vit liggja nummar 7 við 7 stigum. Fuglfirðingar hava í miðvikuni leikt móti Víkingi í steypakappingini og endaði tann dysturin bleiv avgjørdur eftir longdari leiktíð. Víkingur vóru á odda 2-0, men síðani kom gongd á Fuglfirðingar, teir javnaðu til 2-2 og so var farið í longda leiktíð. Hon byrjaði við einum málið til ÍF og hendan støðan helt sær so at siga líka til 120. minutt, tá megnaði Víkingur at javna og sostatt skuldi brotssparkskapping til at avgera dystin. Hon endaði við at Víkingur vann, sostatt vórðu steypavinnararnar seinastu trý árini víðari til hálvfinaluna.
Sostatt kann sigast, at fuglfirðingar koma við einum betri leikformi, men samstundis mugu vit vóna at grannauppgerðin, ið vardi 120 minuttir, millum teir og Víkingar hevur møðt teir alsamt. Ein drúgvan túr um suðuroyarfjørð seinni, so eru orkugoymslurnar vónandi tómar og vit kunnu gera okkum dælt av hesum.
Á ÍF liðnum eru tveir vælkendir mans her á Tvøroyri, annar er venjarin Aleksandar Jovovic, meðan hin er Predrag Markovic, sum er málverji hjá Fuglfirðingum. Báðir hava leikt við TB áður, Jovovic í 2005 og Pedja (Predrag) í 2005-6 og so aftur í 2013.
Seinasti dysturin vit leiktu var eisini við Stórá og tá vóru tað Víkingur sum streyk av stað við 1 stig meira enn vit høvdu ynskt, tí vit vóru á odda líka til 92. minutti. Hetta vísir tó, at ongin skal koma suður og væntað at fara heim við øllum stigunum uttan eina mergjaða mótstøðu.
Dysturin verður við Stórá klokkan 15:00 sunnudagin 26/4.


text:
Jens Lisberg (FO)
Best kendu country røddina í Føroyum, eigur Jens Lisberg. Jens Lisberg hevur sera drúgvar royndir innan tónleik og gjøgnum mong ár, hevur hann verið við í eini ørgrynnu av tónleikatiltøkum, har hann hevur spælt til dans, á konsertum o.l. Hann hevur saman við bólki luttikið á stóra danska festivalinum, Scandinavian Artists Countryfestival í Silkeborg. Har luttóku nøvn sum Stella Parton, Bjorø Håland og Tombola Band úr Svøríki.
Jens hevur ikki verið so virkin í nøkur ár og gleðir seg tí almikið at luttaka á Sørvágs Country- og Bluesfestivali saman við sínum bólki. Jens fer at framføra løg hjá Jim Reeves og annan nýcountrytónleik.
Í bólkinum eru: Jóhan Martin Jacobsen, guitar, Jákup Zachariasen, guitar, Sámal Midjord bass, Bernhard H. Petersen, tangentar og guitar og Per Ingvald Petersen, trummur. Í kórinum eru Sigga Hansen, Fríðgerð M. Ellefsen og Barbara á Tjaldrafløtti.


text:
Benzin, franskbreyð og pylsur
Í gomlum døgum, og nú tosa vit um heilt gamlar dagar, frá tíðini áðrenn internetið, bar til at parkera við eina benzinpumpu, og kassadaman kom út av støðini, og spurdi hvussu nógv hon skuldi fylla á tangan. Tá fekk man fullan tanga fyri hundrað krónur, og man rindaði við at rulla rútin niður og rætta henni ein hundraðkrónuseðil. Man fór bara inn á sjálva støðina, um man skuldi hava viskarar, oljufiltur ella perur til lyktirnar.
Tá í tíðini hevði man eisini pylsuvognar, sum tóku sær av øllum pylsurelateraðum. Tvær stoktar við øllum var klassikarin. Vildu vit hava eitt nýbakað breyð, fóru vit til bakaran. Har bar eisini til at keypa mjøl, mjólk og annað til at baka við sjálvi.
Í 1990’unum gekk alt av skriðuni. Landið fór á heysin, bankarnir eisini, og tað sama gjørdu fleiri bakarí og pylsuvognar. Benzinstøðirnar hóraðu undan, og onkur fekk tað fiksa hugskotið at samla alt undir einum taki. Nú skuldi benzin, bakstur og grillmatur kunna keypast á einum og sama staði, og benzinstøðin bleiv tí miðdepil fyri tí, man fyrr skuldi runt til fleiri ymisk støð til.
Nú 20 ár seinni kemur ongin út at fylla tær á tangan. Tú fyllir sjálv/ur á, og skalt so inn at gjalda. Har er vanliga bara ein kassadama, og hon skal spyrja kundan frammanundan, um hann vil hava ostapylsu, baconpylsu, vanliga pylsu ella beefdog. Síðani verður úrvalið av svansi at koyra í presenterað. Fronsk dressing, ketchup, salsa, guacamole ella remoulada. Kundin biður hana endurtaka úrvalið, og spyr so sjálvandi eftir onkrum slagi, tey ikki hava.
Tá man so endiliga sleppur framat og skal gjalda fyri benzinið, og hon spyr um nakað meira, so nyttar ikki at spyrja um eitt oljufiltur til ein Toyota Avensis. Benzinstøðirnar í dag hava nevniliga seks sløg av pylsum, men oljufiltur hava tey ikki havt síðani áðrenn kassadaman varð fødd.
Viskarabløð og perur hava støðirnar tó enn, um man annars kann finna tað aftanfyri mjøl, eplasekkir og Nøtte. Í einum aftursvari uppá hesa kappingina eru matvøruhandlarnir so farnir at stilla fleiri hektolitrar av sprinklaravesku við dyrnar, og tað er helst bara ein spurningur um tíð, til viskarar og perur eisini flyta yvir í supermarknaðirnar, samstundis sum benzinstøðirnar víðka sítt úrval við nýggjum, spennandi pylsuvariantum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Orð: Jákup Dahl
1. Nú aftnar dagur, og tað verður síðla,
mín sál er troytt og leingist nú at hvíla;
men góði Jesus, tú vilt hjá mær vaka,
eg søtan blundi, einki meg skal saka.
2. Nú sloknar sól, nú tagna ljóð á vali,
nú gøtur kámast burt í skuggadali;
men væl eg veit, mín Jesus, at eg skoða
skal lívsins sól í fjøll ein morgun roða.
3. Nú náttin kemur, deyðamyrkrið svarta;
men náðarljós títt lýsa skal hitt bjarta,
sum, Jesus, tú læt birta her á foldum,
tað fyri mær skal lýsa undir moldum.
4. Nú deyðin meg frá mínum her man skilja,
og trongd og angist vil seg um meg hylja,
men ugga meg og styðja skal tín stavur,
fundvísi Jesus, so eg fylgi glaður.
5. Eg goymi, Jesus, meg í tínum hondum,
tú lívið hevur loyst úr deyðans bondum;
við tær eg lívið skal um ævir eiga,
tú heim í faðirs garð meg trygt vil leiða.


text:
Broyttar upplatingartíðir í juni og juli
Fram til 14. juli eru upplatingartíðirnar skerdar.
Komandi vikurnar og til 14. juli hevur Altjóða Skrivstovan opið soleiðis:
Mánadagin 23. juni kl. 16-18
Mikudagin 3. juli kl. 10-12
Mánadagin 7. juli kl. 16-18
Mikudagin 9. juli kl. 10-12
Til ber at senda teldupostar. Teir verða svaraðir skjótast til ber.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Løg og satsir eftir Knút Olsen.
Hettar er ein nýggj og broytt útgáva, har serliga parturin um grindadráp er dagførdur, so hann samsvarar við m...
Blómubros er savn við føroyskum løgum skrivað niður á nótablað og løgd til rættis fyri floytuna. Lagasavnið er...
Føroya Skúlabókagrunnur gevur út nýggja sangbók eftir Alexandur Kristiansen. Í bókini eru 99 barnasangir. Alex...
Fløgan og ljóðbandið Alfagurt ljóðar mín tunga er eitt savn av tí tónleiki, sum hevur livað í fólkinum í øldir...
Fløgan og ljóðbandið Alfagurt ljóðar mín tunga er eitt savn av tí tónleiki, sum hevur livað í fólkinum í øldir...
Í bókini Alfagurt ljóðar mín tunga verður gjølliga greitt frá dansi, kvæðum, vísum, táttum, kingosálmum og skj...
Tónleikur hevur altíð verið týðandi táttur í lívi og mentan føroyinga. Á bókini Alfagurt ljóðar mín tunga verð...
Tónleikur hevur altíð verið týðandi táttur í lívi og mentan føroyinga. Í bókini Alfagurt ljóðar mín tunga verð...
Á fløguni er upptøka, har Vága Dansifelag kvøður Grindavísuna. Jón Joensen í Bø skipar. Útvarp Føroya tók upp ...
Í læraravegleiðingini eru uppskot til einføld fylgispøl til sangir/samanspæl. Fløgan við fylgispælið, ið er af...
Tónlæra 1 er ætlað 1. flokki (kanska 2. við) og fevnir um tað mesta, ið nevnt verður í lesiætlanini fyri tónle...
Í læraravegleiðingini eru uppskot til einføld fylgispøl til sangir/samanspæl. Fløgan við fylgispælið, ið er af...
Tónlæra 2 er ætlað 2. flokki (kanska 3. við) og fevnir um tað mesta, ið nevnt verður í lesiætlanini fyri tónle...
Í læraravegleiðingini eru uppskot til einføld fylgispøl til sangir/samanspæl. Fløgan við fylgispælið, ið er af...
Tónlæra 3 er ætlað 3. flokki (kanska 4. við) og fevnir um tað mesta, ið nevnt verður í lesiætlanini fyri tónle...
Tónlæra 4 er ætlað 4. flokki (kanska 5. við). Í læraravegleiðingina eru arbeiðshættir og hugskot til hvørja næ...
Tónlæra 4 er ætlað 4. flokki (kanska 5. við).
Hon er í fýra pørtum:
1. um løg, sum eru sett saman av ostin...
Ein góð sangbók til fólkaskúlan
Nýggj sangbók við sangum eftir Steintór Rasmussen o.ø. Nakrir av sangunum eru...
Tvífløga, sum knýtir seg til sangbókina Kular Røtur, sum er útgáva við sangum eftir Steintór Rasmussen o.ø. Na...
38 løg og satsir eftir Knút Olsen eru við í hesi kórbók, sum Føroya Skúlabókagrunnur gevur
út í teldutøkari ú...
Á kórbóklinginum, sum Ólavur Hátún hevur lagt til rættis, eru vælkendir føroyskir sangir og sálmar. Karl Claus...